text:
και ικανά να εκτελέσουν χρέη εμπειρογνωμόνων σύμφωνα με το παρόν άρθρο, και τα οποία πληρούν τα προσόντα που περιγράφονται στο στοιχείο α). Ο κατάλογος απαρτίζεται από τρεις υποκαταλόγους: έναν για κάθε Μέρος και έναν για τα άτομα που δεν έχουν την ιθαγένεια κανενός εκ των Μερών και θα ασκούν την προεδρία της ομάδας. Στον δικό του υποκατάλογο, κάθε Μέρος επιλέγει τουλάχιστον τρία άτομα προκειμένου να θητεύσουν ως εμπειρογνώμονες. Εκτός αν συμφωνήσουν διαφορετικά, τα Μέρη επιλέγουν από κοινού τέσσερα άτομα για τον υποκατάλογο των προέδρων. Η επιτροπή εξασφαλίζει ότι ο αριθμός των ατόμων στον κατάλογο διατηρείται πάντοτε στο επίπεδο που απαιτείται από το παρόν στοιχείο.
 ε)
 Η ημερομηνία σύστασης της ομάδας είναι η ημερομηνία κατά την οποία διορίζεται ο/η πρόεδρος.
 5. Η ομάδα εμπειρογνωμόνων υποβάλλει στα Μέρη μια ενδιάμεση και μια τελική έκθεση που περιλαμβάνει τα πραγματικά περιστατικά, την ερμηνεία ή την εφαρμοσιμότητα των σχετικών άρθρων και τη βασική αιτιολόγηση για τυχόν διαπιστώσεις και συστάσεις. Το αργότερο εντός 45 ημερών από την ημερομηνία παραλαβής της ενδιάμεσης έκθεσης, η οποία εκδίδεται το αργότερο εντός 90 ημερών από την ημερομηνία σύστασης της ομάδας, τα Μέρη μπορούν να υποβάλουν γραπτές παρατηρήσεις επί της εν λόγω έκθεσης. Αφού εξετάσει τις γραπτές αυτές παρατηρήσεις, η ομάδα εμπειρογνωμόνων μπορεί να τροποποιήσει την έκθεσή της και να προβεί σε οποιαδήποτε περαιτέρω εξέταση κρίνει απαραίτητη. Η τελική έκθεση εκδίδεται το αργότερο εντός 180 ημερών από την ημερομηνία σύστασης της ομάδας, εκτός εάν ο/η πρόεδρος της ομάδας ενημερώσει γραπτώς τα Μέρη ότι η προθεσμία δεν μπορεί να τηρηθεί. Στην περίπτωση αυτή, η τελική έκθεση εκδίδεται το αργότερο εντός 200 ημερών από την ημερομηνία σύστασης της ομάδας, εκτός αν τα Μέρη συμφωνήσουν διαφορετικά. Η τελική έκθεση δημοσιοποιείται. Τα Μέρη διασφαλίζουν την προστασία των εμπιστευτικών πληροφοριών.
 6. Τα Μέρη συζητούν δράσεις ή μέτρα για την επίλυση του επίμαχου ζητήματος, λαμβάνοντας υπόψη την τελική έκθεση της ειδικής ομάδας και τις προτάσεις που περιέχονται σε αυτήν. Κάθε Μέρος ενημερώνει το άλλο Μέρος και τη δική του εθνική συμβουλευτική ομάδα ή ομάδες για κάθε επακόλουθο μέτρο ή μέτρα το αργότερο τρεις μήνες από την ημερομηνία έκδοσης της τελικής έκθεσης. Οι επακόλουθες δράσεις ή μέτρα παρακολουθούνται από την επιτροπή. Η εθνική συμβουλευτική ομάδα ή ομάδες, καθώς και ο κοινός διάλογος μπορούν να υποβάλουν τις παρατηρήσεις τους σχετικά με το θέμα αυτό στην επιτροπή.
 ΑΡΘΡΟ 16.19
 Αναθεώρηση
 1. Η επιτροπή εξετάζει, εφόσον χρειάζεται, την εφαρμογή και τη λειτουργία των θεσμικών διατάξεων και των διατάξεων διαβούλευσης που περιέχονται στα άρθρα 16.13, 16.17 και 16.18, λαμβάνοντας υπόψη, μεταξύ άλλων, την εμπειρία που αποκτήθηκε από την εφαρμογή και τη λειτουργία του παρόντος κεφαλαίου και τις εξελίξεις των σχετικών πολιτικών κάθε Μέρους. Οι συζητήσεις αυτές μπορούν να αφορούν τροποποιήσεις των εν λόγω άρθρων.
 2. Λαμβάνοντας υπόψη το αποτέλεσμα των συζητήσεων που αναφέρονται στην παράγραφο 1, η επιτροπή μπορεί να συστήσει στη μεικτή επιτροπή, σύμφωνα με το άρθρο 16.13 παράγραφος 2 στοιχείο α), τροποποιήσεις στα άρθρα που αναφέρονται στην παράγραφο 1.
 ΚΕΦΑΛΑΙΟ 17
 ΔΙΑΦΑΝΕΙΑ
 ΑΡΘΡΟ 17.1
 Ορισμοί
 Για τους σκοπούς του παρόντος κεφαλαίου, ως «μέτρο γενικής εφαρμογής» νοούνται οι νόμοι, κανονισμοί, κανόνες,


text:
διοικητική ή δικαστική απόφαση ή διοικητική ή δικαστική διαδικασία γενικής εφαρμογής σχετικά με οποιοδήποτε ζήτημα καλύπτεται από την παρούσα συμφωνία.
 ΑΡΘΡΟ 17.2
 Διαφανές ρυθμιστικό περιβάλλον
 Αναγνωρίζοντας τον αντίκτυπο που μπορεί να έχει το ρυθμιστικό του περιβάλλον στο εμπόριο και τις επενδύσεις μεταξύ των Μερών, κάθε Μέρος προβλέπει ένα διαφανές ρυθμιστικό περιβάλλον, το οποίο είναι αποτελεσματικό και προβλέψιμο για τα πρόσωπα, συμπεριλαμβανομένων των οικονομικών φορέων, και ιδίως των μικρών και μεσαίων επιχειρήσεων.
 ΑΡΘΡΟ 17.3
 Δημοσίευση
 Κατά τη θέσπιση ή την τροποποίηση μέτρων γενικής εφαρμογής, κάθε Μέρος:
 α)
 δημοσιεύει αμελλητί αυτά τα μέτρα γενικής εφαρμογής ή τα δημοσιοποιεί με άλλον τρόπο, μαζί με εξήγηση του αντικειμενικού σκοπού και της αιτιολογίας τους και, όπου είναι εφικτό, με ηλεκτρονικά μέσα, όπως ένας ιστότοπος στην αγγλική γλώσσα· και
 β)
 επιτρέπει τη μεσολάβηση εύλογου χρονικού διαστήματος μεταξύ της στιγμής κατά την οποία τα εν λόγω μέτρα γενικής εφαρμογής δημοσιεύονται ή δημοσιοποιούνται και του χρόνου έναρξης της ισχύος τους, εκτός από δεόντως αιτιολογημένες περιπτώσεις.
 ΑΡΘΡΟ 17.4
 Αιτήματα
 1. Κάθε Μέρος, κατόπιν αιτήματος του άλλου Μέρους, απαντά εντός εύλογου χρονικού διαστήματος σε συγκεκριμένες ερωτήσεις και παρέχει πληροφορίες στο άλλο Μέρος όσον αφορά τα μέτρα γενικής εφαρμογής.
 2. Κάθε Μέρος καθιστά εύκολα διαθέσιμα στο κοινό τα ονόματα και τις διευθύνσεις των αρχών που είναι αρμόδιες για τα μέτρα γενικής εφαρμογής.
 3. Κάθε Μέρος δημιουργεί και διατηρεί κατάλληλους μηχανισμούς παροχής απαντήσεων στα αιτήματα που υποβάλλονται από ένα πρόσωπο σχετικά με τα μέτρα γενικής εφαρμογής.
 4. Τα Μέρη αναγνωρίζουν ότι οι απαντήσεις που παρέχονται στα αιτήματα τα οποία αναφέρονται στην παράγραφο 3 μπορεί να μην είναι οριστικές ή νομικά δεσμευτικές, αλλά να εξυπηρετούν μόνο λόγους ενημέρωσης, εκτός εάν προβλέπεται διαφορετικά από τις νομοθετικές ή τις κανονιστικές διατάξεις κάθε Μέρους.
 ΑΡΘΡΟ 17.5
 Διαχείριση μέτρων γενικής εφαρμογής
 1. Κάθε Μέρος διαχειρίζεται όλα τα μέτρα γενικής εφαρμογής κατά τρόπο συναφή, αντικειμενικό, αμερόληπτο και εύλογο.
 2. Κατά την εφαρμογή μέτρων γενικής εφαρμογής στο πλαίσιο διοικητικών διαδικασιών σε ιδιώτες, εμπορεύματα ή υπηρεσίες του άλλου Μέρους σε συγκεκριμένες περιπτώσεις, κάθε Μέρος, σύμφωνα με τις νομοθετικές και κανονιστικές διατάξεις του, παρέχει στα άτομα που επηρεάζονται άμεσα από τις εν λόγω διοικητικές διαδικασίες:
 α)
 εύλογη ενημέρωση σχετικά με το πότε κινείται η διαδικασία, συμπεριλαμβανομένης της νομικής βάσης και περιγραφής του χαρακτήρα της διαδικασίας, των πραγματικών περιστατικών και των επίμαχων ζητημάτων· και
 β)
 την εύλογη δυνατότητα να υποβάλουν στοιχεία για τα πραγματικά περιστατικά και επιχειρήματα προς στήριξη της θέσης τους πριν από οποιαδήποτε οριστική διοικητική απόφαση, εκτός αν συντρέχουν λόγοι έκτακτης ανάγκης.
 ΑΡΘΡΟ 17.6
 Επανεξέταση και προσφυγή
 1. Κάθε Μέρος θεσπίζει ή διατηρεί τακτικά, διαιτητικά ή διοικητικά δικαστήρια ή διαδικασίες με σκοπό την άμεση επανεξέταση και, αν συντρέχει λόγος, τη διόρθωση διοικητικών ενεργειών ή, όπως προβλέπεται από τις νομοθετικές και κανονιστικές διατάξεις του, παραλείψεων σχετικά με οποιοδήποτε ζήτημα το οποίο καλύπτεται από την παρούσα συμφωνία. Τα εν λόγω δικαστήρια ή διαδικασίες είναι αμερόληπτα και ανεξάρτητα από την υπηρεσία ή την αρχή στην οποία έχει ανατεθεί η διοικητική επιβολή των σχετικών δράσεων και δεν έχουν ουσιαστικό συμφέρον από την έκβαση της υπόθεσης.
 2. Κάθε Μέρος διασφαλίζει ότι οι ενώπιον των δικαστηρίων

type: contracts

jurisdiction: EU


text:
διάδικοι ή αυτοί που συμμετέχουν στις διαδικασίες που αναφέρονται στην παράγραφο 1 έχουν το δικαίωμα:
 α)
 εύλογης δυνατότητας να υποστηρίξουν ή να υπερασπιστούν τις θέσεις τους· και
 β)
 απόφασης η οποία βασίζεται στις αποδείξεις και τα στοιχεία που κατατέθηκαν.
 3. Κάθε Μέρος διασφαλίζει ότι, με την επιφύλαξη περαιτέρω επανεξέτασης ή προσφυγής σύμφωνα με τις νομοθετικές και κανονιστικές διατάξεις του, η απόφαση που αναφέρεται στην παράγραφο 2 στοιχείο β) εκτελείται από τις αρμόδιες υπηρεσίες ή αρχές σε ό, τι αφορά την οικεία διοικητική ενέργεια.
 ΑΡΘΡΟ 17.7
 Συνεργασία για την προώθηση μεγαλύτερης διαφάνειας
 Τα Μέρη συνεργάζονται, κατά περίπτωση, σε διμερή, περιφερειακά και πολυμερή φόρουμ όσον αφορά τρόπους για την προώθηση της διαφάνειας στον τομέα του διεθνούς εμπορίου και των επενδύσεων.
 ΑΡΘΡΟ 17.8
 Σχέση με άλλα κεφάλαια
 Το παρόν κεφάλαιο ισχύει με την επιφύλαξη τυχόν ειδικών διατάξεων που προβλέπονται σε άλλα κεφάλαια της παρούσας συμφωνίας.
 ΚΕΦΑΛΑΙΟ 18
 ΟΡΘΕΣ ΡΥΘΜΙΣΤΙΚΕΣ ΠΡΑΚΤΙΚΕΣ ΚΑΙ ΡΥΘΜΙΣΤΙΚΗ ΣΥΝΕΡΓΑΣΙΑ
 ΤΜΗΜΑ Α
 Ορθές ρυθμιστικές πρακτικές και ρυθμιστική συνεργασία
 ΥΠΟΤΜΗΜΑ 1
 Γενικές διατάξεις
 ΑΡΘΡΟ 18.1
 Στόχοι και γενικές αρχές
 1. Οι στόχοι του παρόντος τμήματος είναι η προώθηση των ορθών ρυθμιστικών πρακτικών και της ρυθμιστικής συνεργασίας μεταξύ των Μερών με στόχο την προώθηση του διμερούς εμπορίου και των επενδύσεων μέσω:
 α)
 της προώθησης ενός αποτελεσματικού, διαφανούς και προβλέψιμου ρυθμιστικού περιβάλλοντος·
 β)
 της προώθησης συμβατών ρυθμιστικών προσεγγίσεων και της μείωσης των περιττά επαχθών, αλληλεπικαλυπτόμενων ή αποκλινουσών ρυθμιστικών απαιτήσεων·
 γ)
 της συζήτησης ρυθμιστικών μέτρων, πρακτικών ή προσεγγίσεων ενός Μέρους, καθώς και του τρόπου με τον οποίο θα ενισχυθεί η αποτελεσματική τους εφαρμογή· και
 δ)
 της ενίσχυσης της διμερούς συνεργασίας μεταξύ των Μερών στο πλαίσιο διεθνών φόρουμ.
 2. Καμία διάταξη της παρούσας συμφωνίας δεν περιορίζει το δικαίωμα ενός Μέρους να καθορίζει ή να ρυθμίζει τα δικά του επίπεδα προστασίας ή να προωθεί τους δικούς του στόχους δημόσιας πολιτικής σε τομείς όπως:
 α)
 η δημόσια υγεία·
 β)
 η ζωή και η υγεία του ανθρώπου, των ζώων και των φυτών·
 γ)
 η υγεία και ασφάλεια στον τόπο εργασίας·
 δ)
 οι συνθήκες απασχόλησης·
 ε)
 το περιβάλλον, συμπεριλαμβανομένης της κλιματικής αλλαγής·
 στ)
 οι καταναλωτές·
 ζ)
 η κοινωνική προστασία και η κοινωνική ασφάλεια·
 η)
 τα προσωπικά δεδομένα και η κυβερνοασφάλεια·
 θ)
 η πολιτιστική πολυμορφία·
 ι)
 η χρηματοπιστωτική σταθερότητα· και
 ια)
 η ενεργειακή ασφάλεια.
 3. Καμία διάταξη του παρόντος τμήματος δεν μπορεί να ερμηνευθεί ότι εμποδίζει ένα Μέρος από:
 α)
 την έκδοση, διατήρηση και επιβολή ρυθμιστικών μέτρων σύμφωνα με το νομικό πλαίσιο, τις αρχές (130) και τις προθεσμίες του, προκειμένου να επιτευχθούν οι στόχοι δημόσιας πολιτικής του στο επίπεδο προστασίας που θεωρεί κατάλληλο· και
 β)
 την παροχή και τη στήριξη υπηρεσιών γενικού ενδιαφέροντος, συμπεριλαμβανομένων των υπηρεσιών που σχετίζονται με το νερό, την υγεία, την παιδεία ή τις κοινωνικές υπηρεσίες.
 4. Τα ρυθμιστικά μέτρα δεν συνιστούν συγκεκαλυμμένο εμπόδιο στο εμπόριο.
 5. Καμία διάταξη του παρόντος τμήματος δεν μπορεί να ερμηνευθεί ότι υποχρεώνει τα Μέρη να επιτύχουν κάποιο συγκεκριμένο ρυθμιστικό αποτέλεσμα.
 ΑΡΘΡΟ 18.2
 Ορισμοί
 Για τους σκοπούς του παρόντος τμήματος ισχύουν οι ακόλουθοι ορισμοί:
 α)
 «ρυθμιστική αρχή»:
 i)
 η Ευρωπαϊκή Επιτροπή για την Ευρωπαϊκή Ένωση· και
 ii)
 η κυβέρνηση της Ιαπωνίας για


text:
την Ιαπωνία· και
 β)
 «ρυθμιστικά μέτρα»: τα μέτρα γενικής εφαρμογής, τα οποία είναι:
 i)
 για την Ευρωπαϊκή Ένωση:
 Α)
 κανονισμοί και οδηγίες, όπως προβλέπεται στο άρθρο 288 της ΣΛΕΕ· και
 Β)
 κατ' εξουσιοδότηση και εκτελεστικές πράξεις, όπως προβλέπεται στα άρθρα 290 και 291 της ΣΛΕΕ, αντίστοιχα· και
 ii)
 για την Ιαπωνία:
 Α)
 νόμοι·
 Β)
 διατάγματα του υπουργικού συμβουλίου· και
 Γ)
 υπουργικά διατάγματα.
 ΑΡΘΡΟ 18.3
 Πεδίο εφαρμογής
 1. Το παρόν τμήμα εφαρμόζεται στα ρυθμιστικά μέτρα που εκδίδονται από τη ρυθμιστική αρχή ενός Μέρους όσον αφορά οποιοδήποτε ζήτημα καλύπτεται από την παρούσα συμφωνία.
 2. Τα υποτμήματα 3 και 4 εφαρμόζονται σε άλλα μέτρα γενικής εφαρμογής που εκδίδονται από τη ρυθμιστική αρχή ενός Μέρους και τα οποία έχουν σημασία για τις δραστηριότητες ρυθμιστικής συνεργασίας, όπως οι κατευθυντήριες γραμμές, τα έγγραφα πολιτικής ή οι συστάσεις, επιπλέον των ρυθμιστικών μέτρων που αναφέρονται στην παράγραφο 1.
 ΥΠΟΤΜΗΜΑ 2
 Ορθές ρυθμιστικές πρακτικές
 ΑΡΘΡΟ 18.4
 Εσωτερικός συντονισμός
 Κάθε Μέρος διατηρεί διαδικασίες ή μηχανισμούς εσωτερικού συντονισμού για τη διαμόρφωση ορθών ρυθμιστικών πρακτικών, συμπεριλαμβανομένων εκείνων που προβλέπονται στο παρόν τμήμα.
 ΑΡΘΡΟ 18.5
 Ρυθμιστικές διαδικασίες και μηχανισμοί
 Κάθε Μέρος δημοσιοποιεί περιγραφές των διαδικασιών και των μηχανισμών με τους οποίους η ρυθμιστική αρχή εκπονεί, αξιολογεί και επανεξετάζει τα ρυθμιστικά μέτρα της. Οι εν λόγω περιγραφές αφορούν σχετικές κατευθυντήριες γραμμές, κανόνες ή διαδικασίες, συμπεριλαμβανομένων εκείνων που αφορούν δυνατότητες που παρέχονται στο κοινό να διατυπώσει τις παρατηρήσεις του.
 ΑΡΘΡΟ 18.6
 Έγκαιρες πληροφορίες όσον αφορά τα σχεδιαζόμενα ρυθμιστικά μέτρα
 Η ρυθμιστική αρχή κάθε Μέρους δημοσιοποιεί τουλάχιστον μία φορά ετησίως κατάλογο των προγραμματισμένων σημαντικών (131) ρυθμιστικών μέτρων, καθώς και σύντομη περιγραφή του πεδίου εφαρμογής και των στόχων τους, συμπεριλαμβανομένου, εάν είναι διαθέσιμο, του εκτιμώμενου χρονοδιαγράμματος για την έγκρισή τους. Εναλλακτικά, εάν η ρυθμιστική αρχή ενός Μέρους δεν δημοσιοποιήσει τον εν λόγω κατάλογο, το εν λόγω Μέρος παρέχει ετησίως, και το συντομότερο δυνατό, στην επιτροπή ρυθμιστικής συνεργασίας που συγκροτείται δυνάμει του άρθρου 22.3 τον κατάλογο μαζί με σύντομη περιγραφή. Ο εν λόγω κατάλογος μαζί με τη σύντομη περιγραφή, με εξαίρεση τις πληροφορίες που έχουν χαρακτηριστεί εμπιστευτικές, μπορεί να δημοσιοποιείται από τη ρυθμιστική αρχή κάθε Μέρους.
 ΑΡΘΡΟ 18.7
 Δημόσιες διαβουλεύσεις
 1. Κατά την προετοιμασία σημαντικών ρυθμιστικών μέτρων, η ρυθμιστική αρχή κάθε Μέρους, κατά περίπτωση και σύμφωνα με τους σχετικούς κανόνες και διαδικασίες:
 α)
 δημοσιεύει είτε το σχέδιο ρυθμιστικών μέτρων είτε έγγραφα διαβούλευσης που παρέχουν επαρκείς λεπτομέρειες σχετικά με τα ρυθμιστικά μέτρα που βρίσκονται στο στάδιο της προετοιμασίας, ώστε να δώσει σε κάθε ενδιαφερόμενο τη δυνατότητα να αξιολογήσει κατά πόσο και με ποιον τρόπο θα μπορούσαν να επηρεαστούν σημαντικά τα συμφέροντά του·
 β)
 προσφέρει, σε ισότιμη βάση, εύλογες ευκαιρίες σε οποιοδήποτε πρόσωπο να υποβάλει παρατηρήσεις· και
 γ)
 λαμβάνει υπόψη τις παρατηρήσεις που της υποβάλλονται.
 2. Η ρυθμιστική αρχή κάθε Μέρους θα πρέπει να χρησιμοποιεί ηλεκτρονικά μέσα επικοινωνίας και να επιδιώκει τη διατήρηση μιας ειδικής διαδικτυακής πύλης ενιαίας πρόσβασης για τους σκοπούς της παροχής πληροφοριών και λήψης παρατηρήσεων σχετικά με τις δημόσιες διαβουλεύσεις.
 3. Η ρυθμιστική αρχή κάθε Μέρους δημοσιοποιεί κάθε παρατήρηση που λαμβάνει ή περίληψη των αποτελεσμάτων των διαβουλεύσεων. Η εν λόγω υποχρέωση δεν ισχύει, στο μέτρο που είναι


text:
αναγκαίο για την προστασία εμπιστευτικών πληροφοριών, για την απόκρυψη δεδομένων προσωπικού χαρακτήρα ή ακατάλληλου περιεχομένου ή για άλλους αιτιολογημένους λόγους, όπως ο κίνδυνος βλάβης στα συμφέροντα τρίτου μέρους.
 ΑΡΘΡΟ 18.8
 Εκτίμηση επιπτώσεων
 1. Η ρυθμιστική αρχή κάθε Μέρους καταβάλλει κάθε δυνατή προσπάθεια να διενεργεί συστηματικά, σύμφωνα με τους σχετικούς κανόνες και διαδικασίες, εκτίμηση των επιπτώσεων των σημαντικών ρυθμιστικών μέτρων που βρίσκονται στο στάδιο της προετοιμασίας.
 2. Κατά τη διεξαγωγή της εκτίμησης επιπτώσεων, η ρυθμιστική αρχή κάθε Μέρους θεσπίζει και διατηρεί διαδικασίες και μηχανισμούς σύμφωνα με τους οποίους θα πρέπει να ληφθούν υπόψη οι ακόλουθοι παράγοντες:
 α)
 η ανάγκη για το ρυθμιστικό μέτρο, συμπεριλαμβανομένης της φύσης και της σημασίας του ζητήματος που προτίθεται να αντιμετωπίσει το ρυθμιστικό μέτρο·
 β)
 οποιαδήποτε εφικτή και κατάλληλη ρυθμιστική ή μη ρυθμιστική εναλλακτική λύση, καθώς και η εναλλακτική δυνατότητα μη θέσπισης ρύθμισης, εφόσον υπάρχει, που θα καθιστούσε δυνατή την επίτευξη των στόχων δημόσιας πολιτικής του Μέρους·
 γ)
 στον βαθμό που είναι εφικτό και ενδεδειγμένο, οι πιθανές κοινωνικές, οικονομικές και περιβαλλοντικές επιπτώσεις των εναλλακτικών αυτών λύσεων, μεταξύ άλλων στις εμπορικές συναλλαγές και στις μικρές και μεσαίες επιχειρήσεις· και
 δ)
 κατά περίπτωση, ο τρόπος με τον οποίο οι επιλογές που εξετάζονται αφορούν τα σχετικά διεθνή πρότυπα, καθώς και ο λόγος για οποιαδήποτε απόκλιση.
 3. Η ρυθμιστική αρχή κάθε Μέρους δημοσιεύει τα πορίσματα των εκτιμήσεων επιπτώσεων που διενεργεί το αργότερο έως τη δημοσίευση του σχετικού προτεινόμενου ή τελικού ρυθμιστικού μέτρου.
 ΑΡΘΡΟ 18.9
 Εκ των υστέρων αξιολόγηση
 1. Η ρυθμιστική αρχή κάθε Μέρους διατηρεί διαδικασίες ή μηχανισμούς για την προώθηση περιοδικής εκ των υστέρων αξιολόγησης των ρυθμιστικών μέτρων που είναι σε ισχύ.
 2. Η ρυθμιστική αρχή κάθε Μέρους δημοσιοποιεί τα σχετικά σχέδιά της και τα αποτελέσματα των εν λόγω εκ των υστέρων αξιολογήσεων, στον βαθμό που αυτό συνάδει με τους σχετικούς κανόνες και διαδικασίες.
 ΑΡΘΡΟ 18.10
 Δυνατότητα υποβολής παρατηρήσεων
 Η ρυθμιστική αρχή κάθε Μέρους, με την επιφύλαξη της επιδίωξης των στόχων δημόσιας πολιτικής κάθε Μέρους, παρέχει σε κάθε πρόσωπο τη δυνατότητα να υποβάλει σχόλια για βελτιώσεις των ισχυόντων ρυθμιστικών μέτρων, συμπεριλαμβανομένης της υποβολής προτάσεων για την απλούστευση ή τη μείωση του περιττού φόρτου.
 ΑΡΘΡΟ 18.11
 Ανταλλαγή πληροφοριών για τις ορθές ρυθμιστικές πρακτικές
 Οι ρυθμιστικές αρχές επιδιώκουν την ανταλλαγή πληροφοριών, μεταξύ άλλων στο πλαίσιο της επιτροπής ρυθμιστικής συνεργασίας, σχετικά με τις ορθές ρυθμιστικές πρακτικές τους όπως αναφέρεται στο παρόν υποτμήμα, όπως πρακτικές όσον αφορά τις εκτιμήσεις επιπτώσεων, συμπεριλαμβανομένης της εκτίμησης των συνεπειών για το εμπόριο και τις επενδύσεις, ή τις πρακτικές που αφορούν τις εκ των υστέρων αξιολογήσεις.
 ΥΠΟΤΜΗΜΑ 3
 Ρυθμιστική συνεργασία
 ΑΡΘΡΟ 18.12
 Δραστηριότητες ρυθμιστικής συνεργασίας
 1. Κάθε Μέρος μπορεί να προτείνει δραστηριότητα ρυθμιστικής συνεργασίας προς το άλλο Μέρος. Υποβάλλει την πρόταση αυτή μέσω του σημείου επαφής που έχει οριστεί σύμφωνα με το άρθρο 18.15.
 2. Το άλλο Μέρος εξετάζει την πρόταση σε εύθετο χρόνο και ενημερώνει σχετικά το Μέρος που υπέβαλε την πρόταση αν φρονεί ότι η προτεινόμενη δραστηριότητα είναι κατάλληλη για ρυθμιστική συνεργασία.
 3. Κατόπιν αιτήματος ενός Μέρους, η επιτροπή ρυθμιστικής συνεργασίας εξετάζει την πρόταση για δραστηριότητες ρυθμιστικής συνεργασίας που αναφέρονται στην παράγραφο 1.
 4. Προκειμένου να εντοπιστούν


text:
κατάλληλες δραστηριότητες ρυθμιστικής συνεργασίας, τα Μέρη εξετάζουν:
 α)
 τον κατάλογο που προβλέπεται στο άρθρο 18.6· και
 β)
 προτάσεις για δραστηριότητες ρυθμιστικής συνεργασίας που υποβάλλονται από πρόσωπα ενός Μέρους και οι οποίες είναι αιτιολογημένες και συνοδεύονται από σχετικές πληροφορίες.
 5. Εάν τα Μέρη αποφασίσουν να επιδοθούν σε δραστηριότητα ρυθμιστικής συνεργασίας, η ρυθμιστική αρχή καθενός από τα Μέρη:
 α)
 ενημερώνει την ρυθμιστική αρχή του άλλου Μέρους σχετικά με την ανάπτυξη νέων ή την αναθεώρηση των υφιστάμενων μέτρων που έχουν σημασία για τη ρυθμιστική συνεργασία·
 β)
 κατόπιν σχετικού αιτήματος, παρέχει πληροφορίες και συζητά μέτρα που σχετίζονται με την δραστηριότητα ρυθμιστικής συνεργασίας· και
 γ)
 κατά την ανάπτυξη νέων ή την αναθεώρηση υφιστάμενων ρυθμιστικών ή άλλων μέτρων, εξετάζει, στο μέτρο του δυνατού, οποιαδήποτε ρυθμιστική προσέγγιση του άλλου Μέρους όσον αφορά το ίδιο ή συναφές ζήτημα.
 6. Τα Μέρη μπορούν να αναλαμβάνουν δραστηριότητες ρυθμιστικής συνεργασίας σε εθελοντική βάση. Ένα Μέρος μπορεί να αρνηθεί να συνεργαστεί ή να αποσυρθεί από δραστηριότητες ρυθμιστικής συνεργασίας. Ένα Μέρος που αρνείται να συνεργαστεί ή αποσύρεται από δραστηριότητες ρυθμιστικής συνεργασίας θα πρέπει να εξηγήσει τους λόγους της απόφασής του στο άλλο Μέρος.
 7. Όταν ενδείκνυται, οι ρυθμιστικές αρχές μπορούν, με αμοιβαία συμφωνία, να εμπιστευτούν την εκτέλεση μιας δραστηριότητας ρυθμιστικής συνεργασίας στα αρμόδια όργανα των Μερών.
 ΑΡΘΡΟ 18.13
 Ορθές πρακτικές για την προαγωγή της ρυθμιστικής συμβατότητας
 Η ρυθμιστική αρχή κάθε Μέρους, προκειμένου να προωθηθεί η ρυθμιστική συμβατότητα, εξετάζει, μεταξύ άλλων, τα εξής:
 α)
 την προώθηση κοινών αρχών, κατευθυντήριων γραμμών και κωδίκων συμπεριφοράς, καθώς επίσης την αμοιβαία αναγνώριση της ισοδυναμίας και των μέσων εφαρμογής, για να αποφευχθεί η άσκοπη αλληλεπικάλυψη ρυθμιστικών απαιτήσεων, όπως οι δοκιμές, οι έλεγχοι τυπικών προσόντων, οι λογιστικοί έλεγχοι ή οι επιθεωρήσεις· και
 β)
 τη διμερή συνεργασία και τη συνεργασία με τρίτες χώρες στα σχετικά διεθνή φόρουμ, όπου είναι εφικτό, μεταξύ άλλων μέσω κοινών πρωτοβουλιών και προτάσεων, με στόχο την ανάπτυξη και την προαγωγή της θέσπισης και εφαρμογής διεθνών ρυθμιστικών προτύπων, κατευθυντήριων γραμμών ή άλλων προσεγγίσεων.
 ΥΠΟΤΜΗΜΑ 4
 Θεσμικές διατάξεις
 ΑΡΘΡΟ 18.14
 Επιτροπή ρυθμιστικής συνεργασίας
 1. Η επιτροπή ρυθμιστικής συνεργασίας, η οποία συγκροτείται δυνάμει του άρθρου 22.3, ενισχύει και προωθεί τις ορθές ρυθμιστικές πρακτικές και τη ρυθμιστική συνεργασία μεταξύ των Μερών σύμφωνα με τις διατάξεις του παρόντος τμήματος.
 2. Η επιτροπή ρυθμιστικής συνεργασίας μπορεί να καλέσει ενδιαφερόμενα άτομα να συμμετάσχουν στις συνεδριάσεις της.
 3. Η επιτροπή ρυθμιστικής συνεργασίας μπορεί, ιδίως:
 α)
 να συζητά προτάσεις για δραστηριότητες ρυθμιστικής συνεργασίας·
 β)
 να ανταλλάσσει πληροφορίες και να προωθεί ορθές ρυθμιστικές πρακτικές·
 γ)
 να προτείνει δραστηριότητες ρυθμιστικής συνεργασίας σε θέματα κοινού ενδιαφέροντος για τα Μέρη, συμπεριλαμβανομένων εκείνων που αφορούν την προρυθμιστική έρευνα·
 δ)
 να προωθεί διμερείς δραστηριότητες ρυθμιστικής συνεργασίας με στόχο τη διευκόλυνση των συμβατών μεταξύ τους ρυθμιστικών αποτελεσμάτων σε κάθε Μέρος, ιδίως σε τομείς στους οποίους δεν υφίστανται ρυθμιστικά μέτρα ή όταν η ανάπτυξή τους βρίσκεται σε αρχικό στάδιο·
 ε)
 να στηρίζει την ανάπτυξη πρακτικών μηχανισμών, εργαλείων εφαρμογής και βέλτιστων πρακτικών για την προώθηση ορθών ρυθμιστικών πρακτικών και ρυθμιστικής συνεργασίας·
 στ)
 να ενθαρρύνει τη ρυθμιστική συνεργασία και τον συντονισμό σε διεθνή φόρουμ, συμπεριλαμβανομένων των περιοδικών διμερών ανταλλαγών πληροφοριών σχετικά με σχετικές διεξαγόμενες ή σχεδιαζόμενες


text:
δραστηριότητες·
 ζ)
 να εντοπίζει ανά τακτά χρονικά διαστήματα και να στηρίζει τομείς προτεραιότητας για ρυθμιστική συνεργασία·
 η)
 να παρέχει κατευθυντήριες γραμμές, όπου είναι απαραίτητο, ώστε να βοηθήσει στον εξορθολογισμό της ρυθμιστικής συνεργασίας άλλων εξειδικευμένων επιτροπών που αναφέρονται στο άρθρο 22.3 και άλλων διμερών φόρουμ για τη ρυθμιστική συνεργασία·
 θ)
 να λαμβάνει υπόψη την έκθεση σχετικά με τα αποτελέσματα των διαβουλεύσεων που αναφέρεται στο άρθρο 18.16 παράγραφος 8 και να επανεξετάζει την πρόοδο της εφαρμογής της ικανοποιητικής λύσης που αναφέρονται στο άρθρο 18.16 παράγραφος 6, κατά περίπτωση· και
 ι)
 να ορίζει, εφόσον απαιτείται, ad hoc ομάδες εργασίας για συγκεκριμένες δραστηριότητες ρυθμιστικής συνεργασίας, οι οποίες θα υποβάλουν έκθεση στην επιτροπή ρυθμιστικής συνεργασίας.
 4. Η επιτροπή ρυθμιστικής συνεργασίας:
 α)
 συνεδριάζει εντός ενός έτους από την ημερομηνία έναρξης ισχύος της παρούσας συμφωνίας και στη συνέχεια τουλάχιστον μία φορά ετησίως, εκτός αν οι εκπρόσωποι των Μερών αποφασίσουν διαφορετικά· και
 β)
 εγκρίνει τον εσωτερικό κανονισμό της κατά την πρώτη συνεδρίασή της μετά την έναρξη ισχύος της παρούσας συμφωνίας.
 ΑΡΘΡΟ 18.15
 Σημεία επαφής
 Κάθε Μέρος, κατά την έναρξη ισχύος της παρούσας συμφωνίας, ορίζει ένα σημείο επαφής για την εφαρμογή του παρόντος τμήματος και για την ανταλλαγή πληροφοριών σύμφωνα με το άρθρο 18.16 και κοινοποιεί στο άλλο Μέρος τα στοιχεία επικοινωνίας, συμπεριλαμβανομένης της παροχής πληροφοριών σχετικά με τους αρμόδιους υπαλλήλους. Τα Μέρη αλληλοενημερώνονται αμέσως για κάθε μεταβολή των εν λόγω στοιχείων επικοινωνίας.
 ΑΡΘΡΟ 18.16
 Ανταλλαγή πληροφοριών σχετικά με σχεδιαζόμενα ή υφιστάμενα ρυθμιστικά μέτρα
 1. Κάθε Μέρος μπορεί να υποβάλει στο άλλο Μέρος αίτημα για πληροφορίες και διευκρινίσεις όσον αφορά σχεδιαζόμενα ή υφιστάμενα ρυθμιστικά μέτρα του άλλου Μέρους. Το Μέρος στο οποίο απευθύνεται το αίτημα καταβάλλει κάθε δυνατή προσπάθεια να απαντήσει αμέσως.
 2. Κάθε Μέρος μπορεί να υποβάλει στο άλλο Μέρος αίτημα για να λάβει υπόψη τις ανησυχίες του όσον αφορά ένα σχεδιαζόμενο ή υφιστάμενο ρυθμιστικό μέτρο του άλλου Μέρους. Στο αίτημά του, το αιτούν Μέρος προσδιορίζει το επίμαχο ρυθμιστικό μέτρο, παραθέτει περιγραφή των ανησυχιών του και, ανάλογα με την περίπτωση, υποβάλλει ερωτήσεις.
 3. Το Μέρος που απαντά παρέχει, το συντομότερο δυνατόν αλλά, εκτός αν υπάρχει δικαιολογημένος λόγος, το αργότερο 60 ημέρες από την παραλαβή του αιτήματος, γραπτές παρατηρήσεις όσον αφορά τις ανησυχίες που θέτει το αιτούν Μέρος σύμφωνα με την παράγραφο 2. Οι παρατηρήσεις, στο μέτρο του δυνατού, περιλαμβάνουν μεταξύ άλλων τον στόχο πολιτικής και το σκεπτικό του ρυθμιστικού μέτρου και, κατά περίπτωση, μια εξήγηση σχετικά με την απουσία ενός λιγότερο περιοριστικού για το εμπόριο ή τις επενδύσεις μέτρου το οποίο θα μπορούσε να επιτύχει τον ίδιο στόχο πολιτικής με την ίδια αποτελεσματικότητα. Το απαντών Μέρος απαντά σε τυχόν ερωτήσεις για διευκρινίσεις που υποβάλλει το αιτούν Μέρος.
 4. Το αιτούν Μέρος μπορεί να ζητήσει τη διενέργεια διαβουλεύσεων με το απαντών Μέρος:
 α)
 μετά την παραλαβή των γραπτών παρατηρήσεων που αναφέρονται στην παράγραφο 3· ή
 β)
 μετά τη λήξη της χρονικής περιόδου που αναφέρεται στην παράγραφο 3, εάν το απαντών Μέρος δεν υποβάλει γραπτές παρατηρήσεις εντός της εν λόγω περιόδου.
 5. Οι διαβουλεύσεις μπορούν να διεξαχθούν μέσω συνεδριάσεων με αυτοπρόσωπη παρουσία ή με ηλεκτρονικό τρόπο. Κάθε Μέρος διορίζει έναν


text:
υπάλληλο που είναι υπεύθυνος για τη διεξαγωγή των συνεδριάσεων.
 6. Κατά τη διάρκεια των διαβουλεύσεων τα Μέρη διερευνούν με καλή πίστη τη δυνατότητα εξεύρεσης ικανοποιητικής λύσης για την αντιμετώπιση των ανησυχιών του αιτούντος Μέρους, συμπεριλαμβανομένης της υποβολής προτάσεων για την προσαρμογή του επίμαχου ρυθμιστικού μέτρου ή για την υιοθέτηση ενός λιγότερο περιοριστικού για το εμπόριο ή τις επενδύσεις ρυθμιστικού μέτρου, κατά περίπτωση.
 7. Τα Μέρη δεν απαιτείται να γνωστοποιούν εμπιστευτικές ή ευαίσθητες πληροφορίες ή στοιχεία.
 8. Το αιτούν Μέρος, σε διαβούλευση με το απαντών Μέρος, εκπονεί έκθεση σχετικά με το αποτέλεσμα των διαβουλεύσεων. Το σημείο επαφής του αιτούντος Μέρους διαβιβάζει την έκθεση στην επιτροπή ρυθμιστικής συνεργασίας προς εξέταση.
 9. Το αίτημα το οποίο αναφέρεται στην παράγραφο 2 μπορεί επίσης να υποβάλλεται και σε περιπτώσεις μη εξεύρεσης ικανοποιητικής λύσης στο επίπεδο της σχετικής ειδικής επιτροπής, χωρίς να θίγονται τα δικαιώματα και οι υποχρεώσεις των Μερών δυνάμει του κεφαλαίου 21 ή της διαδικασίας επίλυσης διαφορών στο πλαίσιο οποιασδήποτε άλλης εφαρμοστέας συμφωνίας.
 10. Το αίτημα που αναφέρεται στην παράγραφο 2 δεν υποχρεώνει το απαντών Μέρος να επιτύχει ένα συγκεκριμένο ρυθμιστικό αποτέλεσμα και δεν καθυστερεί την έγκριση ενός ρυθμιστικού μέτρου.
 ΤΜΗΜΑ B
 Καλή μεταχείριση των ζώων
 ΑΡΘΡΟ 18.17
 Καλή μεταχείριση των ζώων
 1. Τα Μέρη θα συνεργάζονται προς αμοιβαίο τους όφελος για ζητήματα που αφορούν την καλή μεταχείριση των ζώων με έμφαση στα εκτρεφόμενα ζώα, με σκοπό να βελτιωθεί η αμοιβαία κατανόηση των αντίστοιχων νομοθετικών και κανονιστικών διατάξεών τους.
 2. Για τον σκοπό αυτό, τα Μέρη μπορούν να θεσπίσουν, με αμοιβαία συναίνεση, ένα πρόγραμμα εργασίας για τον καθορισμό των προτεραιοτήτων και των κατηγοριών ζώων που πρέπει να εξεταστούν βάσει του παρόντος άρθρου, και να συστήσουν τεχνική ομάδα εργασίας για την καλή μεταχείριση των ζώων με σκοπό την ανταλλαγή πληροφοριών, εμπειρογνωμοσύνης και εμπειριών στον τομέα της καλής μεταχείρισης των ζώων και τη διερεύνηση της δυνατότητας προώθησης περαιτέρω συνεργασίας.
 ΤΜΗΜΑ Γ
 Τελικές διατάξεις
 ΑΡΘΡΟ 18.18
 Εφαρμογή του τμήματος Α
 1. Οι διατάξεις του τμήματος Α δεν εφαρμόζονται στο τμήμα Β και στη ρυθμιστική συνεργασία για θέματα ρύθμισης του χρηματοπιστωτικού τομέα που προβλέπεται στο υποτμήμα 5 του τμήματος Ε του κεφαλαίου 8.
 2. Κατά παρέκκλιση από το άρθρο 18.3, τυχόν ειδικές διατάξεις που περιέχονται σε άλλα κεφάλαια της παρούσας συμφωνίας κατισχύουν των διατάξεων του τμήματος Α στον βαθμό που απαιτείται για την εφαρμογή των ειδικών διατάξεων.
 ΑΡΘΡΟ 18.19
 Επίλυση διαφορών
 Οι διατάξεις του παρόντος κεφαλαίου δεν υπάγονται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 19
 ΣΥΝΕΡΓΑΣΙΑ ΣΤΟΝ ΤΟΜΕΑ ΤΗΣ ΓΕΩΡΓΙΑΣ
 ΑΡΘΡΟ 19.1
 Στόχοι
 Τα Μέρη αναγνωρίζουν ότι η προώθηση του εμπορίου γεωργικών προϊόντων (132) και τροφίμων μεταξύ τους είναι προς το αμοιβαίο συμφέρον τους και αποσκοπούν στην προαγωγή της συνεργασίας για την αειφόρο γεωργία, συμπεριλαμβανομένης της αγροτικής ανάπτυξης και της ανταλλαγής τεχνικών πληροφοριών και βέλτιστων πρακτικών για την παροχή ασφαλών και υψηλής ποιότητας τροφίμων για τους καταναλωτές στην Ευρωπαϊκή Ένωση και την Ιαπωνία.
 ΑΡΘΡΟ 19.2
 Πεδίο εφαρμογής
 1. Τα Μέρη συνεργάζονται στους τομείς που αναφέρονται στο άρθρο 19.1, σύμφωνα με τις αντίστοιχες νομοθετικές και κανονιστικές διατάξεις τους. Τα Μέρη ενθαρρύνουν και διευκολύνουν τη συνεργασία μεταξύ των


text:
σχετικών ομάδων, οντοτήτων, αρμοδίων αρχών και άλλων οργανισμών των Μερών.
 2. Το πεδίο εφαρμογής της συνεργασίας που αναφέρεται στην παράγραφο 1 καλύπτει:
 α)
 την προώθηση των εμπορικών συναλλαγών στον τομέα των γεωργικών προϊόντων και τροφίμων, συμπεριλαμβανομένου του διαλόγου για τις σχετικές κανονιστικές διατάξεις·
 β)
 τη συνεργασία με σκοπό τη βελτίωση της διαχείρισης των γεωργικών εκμεταλλεύσεων, της παραγωγικότητας και της ανταγωνιστικότητας, συμπεριλαμβανομένης της ανταλλαγής βέλτιστων πρακτικών σχετικά με την αειφόρο γεωργία, καθώς και τη χρήση της τεχνολογίας και της καινοτομίας·
 γ)
 τη συνεργασία στον τομέα της παραγωγής και της τεχνολογίας στον τομέα της γεωργίας και των τροφίμων·
 δ)
 τη συνεργασία σχετικά με την πολιτική για την ποιότητα των γεωργικών προϊόντων, συμπεριλαμβανομένων των γεωγραφικών ενδείξεων (133), υπό τον όρο ότι η συνεργασία αυτή δεν αλληλεπικαλύπτεται με τα σχετικά με τις γεωγραφικές ενδείξεις καθήκοντα της επιτροπής διανοητικής ιδιοκτησίας, η οποία συγκροτείται δυνάμει του άρθρου 22.3·
 ε)
 τη συνεργασία και την ανταλλαγή βέλτιστων πρακτικών με στόχο την προώθηση της αγροτικής ανάπτυξης, όπως είναι οι πολιτικές που αποσκοπούν στη διατήρηση των παραγωγών και των νέων αγροτών στην ύπαιθρο· και
 στ)
 διαβουλεύσεις σχετικά με άλλα ζητήματα που καλύπτει το άρθρο 19.1, όπως μπορούν να συμφωνήσουν τα Μέρη.
 ΑΡΘΡΟ 19.3
 Συνεργασία για τη βελτίωση του επιχειρηματικού περιβάλλοντος
 1. Κάθε Μέρος διασφαλίζει, σύμφωνα με τις νομοθετικές και κανονιστικές διατάξεις του, ότι λαμβάνει τα κατάλληλα μέτρα για να βελτιώσει περαιτέρω το επιχειρηματικό περιβάλλον στον τομέα της γεωργίας και των τροφίμων για πρόσωπα του άλλου Μέρους που διεξάγουν τις επιχειρηματικές τους δραστηριότητες στο πρώτο Μέρος.
 2. Για την περαιτέρω βελτίωση του επιχειρηματικού περιβάλλοντος, τα Μέρη, σύμφωνα με τις αντίστοιχες νομοθετικές και κανονιστικές διατάξεις τους, προωθούν τη συνεργασία μεταξύ των δημόσιων αρχών και εκπροσώπων των αντίστοιχων τομέων της γεωργίας και των τροφίμων των Μερών.
 ΑΡΘΡΟ 19.4
 Αίτημα παροχής πληροφοριών
 Κάθε Μέρος μπορεί να υποβάλει στο άλλο Μέρος αίτημα για πληροφορίες και διευκρινίσεις όσον αφορά μέτρα του άλλου Μέρους που σχετίζονται με τη γεωργία ή τα τρόφιμα. Το Μέρος στο οποίο υποβάλλεται το αίτημα παρέχει το συντομότερο δυνατόν, αλλά το αργότερο εντός 60 ημερών από την παραλαβή του αιτήματος, εκτός εάν συμφωνηθεί διαφορετικά από τα Μέρη, γραπτές πληροφορίες όσον αφορά το αίτημα που υπέβαλε το αιτούν Μέρος.
 ΑΡΘΡΟ 19.5
 Επιτροπή συνεργασίας στον τομέα της γεωργίας
 1. Η επιτροπή συνεργασίας στον τομέα της γεωργίας, η οποία συγκροτείται βάσει του άρθρου 22.3 (εφεξής στο παρόν κεφάλαιο «η επιτροπή»), είναι αρμόδια για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή ασκεί τα ακόλουθα καθήκοντα:
 α)
 εξασφάλιση και επανεξέταση της εφαρμογής και της εκτέλεσης των διατάξεων του παρόντος κεφαλαίου·
 β)
 συζήτηση ζητημάτων που σχετίζονται με το παρόν κεφάλαιο·
 γ)
 κοινοποίηση των πορισμάτων της επιτροπής στη μεικτή επιτροπή·
 δ)
 διευκόλυνση της συνεργασίας μεταξύ των ιδιωτικών τομέων των Μερών, η οποία συμβάλλει στην επίτευξη των στόχων του παρόντος κεφαλαίου· και
 ε)
 εκτέλεση οποιωνδήποτε άλλων καθηκόντων τυχόν της ανατεθούν από τη μεικτή επιτροπή σύμφωνα με το άρθρο 22.1 παράγραφος 5 στοιχείο β).
 3. Η επιτροπή θεσπίζει τον εσωτερικό κανονισμό της και τις λεπτομέρειες της συνεργασίας που αναφέρονται στο παρόν κεφάλαιο.
 4. Η επιτροπή μπορεί, κατόπιν συναίνεσης,


text:
να καλεί εκπροσώπους σχετικών φορέων, πέραν της Ευρωπαϊκής Επιτροπής και της κυβέρνησης της Ιαπωνίας, που διαθέτουν την απαραίτητη εμπειρογνωμοσύνη στα προς συζήτηση ζητήματα.
 ΑΡΘΡΟ 19.6
 Σημεία επαφής και επικοινωνία
 1. Κάθε Μέρος, με την έναρξη ισχύος της παρούσας συμφωνίας, ορίζει τουλάχιστον ένα σημείο επαφής με σκοπό τη διευκόλυνση της επικοινωνίας μεταξύ των Μερών για κάθε θέμα σχετικό με το παρόν κεφάλαιο και κοινοποιεί στο άλλο Μέρος τα στοιχεία επικοινωνίας, συμπεριλαμβανομένης της παροχής πληροφοριών σχετικά με τους αρμόδιους υπαλλήλους. Τα Μέρη αλληλοενημερώνονται αμέσως για κάθε μεταβολή των εν λόγω στοιχείων επικοινωνίας.
 2. Τα αιτήματα που αφορούν το παρόν κεφάλαιο και τα οποία τίθενται από αρμόδιους φορείς ενός Μέρους εκτός από την Ευρωπαϊκή Επιτροπή και την κυβέρνηση της Ιαπωνίας γνωστοποιούνται μέσω του σημείου επαφής του εν λόγω Μέρους στο σημείο επαφής του άλλου Μέρους που αναφέρεται στο παρόν άρθρο εντός ευλόγου χρονικού διαστήματος.
 3. Η επικοινωνία που αναφέρεται στο παρόν κεφάλαιο πραγματοποιείται στην αγγλική γλώσσα.
 ΑΡΘΡΟ 19.7
 Σχέση με άλλα κεφάλαια
 1. Εκτός εάν συμφωνηθεί διαφορετικά από τα Μέρη, το παρόν κεφάλαιο δεν εφαρμόζεται στα θέματα που καλύπτονται από τα κεφάλαια 2, 6, 7 ή 14.
 2. Καμία διάταξη του παρόντος κεφαλαίου δεν επηρεάζει τα δικαιώματα και τις υποχρεώσεις οποιουδήποτε Μέρους που προβλέπονται βάσει των κεφαλαίων 2, 6, 7 και 14.
 ΑΡΘΡΟ 19.8
 Επίλυση διαφορών
 Οι διατάξεις του παρόντος κεφαλαίου δεν υπάγονται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 20
 ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ
 Άρθρο 20.1
 Στόχος
 Τα Μέρη αναγνωρίζουν τη σημασία των διατάξεων του παρόντος κεφαλαίου, καθώς και άλλων διατάξεων της παρούσας συμφωνίας που αποσκοπούν στην ενίσχυση της συνεργασίας μεταξύ των Μερών σε σχέση με ζητήματα που αφορούν τις μικρές και τις μεσαίες επιχειρήσεις (στο εξής στο παρόν κεφάλαιο «ΜΜΕ») ή που, διαφορετικά, μπορούν να είναι ιδιαίτερα επωφελή για τις ΜΜΕ.
 ΑΡΘΡΟ 20.2
 Ανταλλαγή πληροφοριών
 1. Κάθε Μέρος θεσπίζει ή διατηρεί τον δικό του δημόσια προσβάσιμο ιστότοπο που περιέχει πληροφορίες σχετικά με την παρούσα συμφωνία, συμπεριλαμβανομένων των εξής:
 α)
 του κειμένου της παρούσας συμφωνίας, συμπεριλαμβανομένων όλων των παραρτημάτων, ιδίως των δασμολογικών πινάκων και των ειδικών κανόνων καταγωγής ανά προϊόν·
 β)
 μιας περίληψης της παρούσας συμφωνίας· και
 γ)
 πληροφοριών σχεδιασμένων για τις ΜΜΕ που περιλαμβάνουν:
 i)
 περιγραφή των διατάξεων της παρούσας συμφωνίας που το Μέρος θεωρεί συναφείς για τις ΜΜΕ· και
 ii)
 τυχόν συμπληρωματικές πληροφορίες τις οποίες το Μέρος θεωρεί χρήσιμες για τις ΜΜΕ που ενδιαφέρονται να επωφεληθούν από τις ευκαιρίες που προσφέρει η παρούσα συμφωνία.
 2. Κάθε Μέρος περιλαμβάνει στον ιστότοπο που αναφέρεται στην παράγραφο 1 συνδέσμους προς:
 α)
 τον αντίστοιχο ιστότοπο του άλλου Μέρους·
 β)
 τους ιστότοπους των κυβερνητικών αρχών και άλλων κατάλληλων φορέων που παρέχουν πληροφορίες τις οποίες το Μέρος κρίνει χρήσιμες για τα πρόσωπα που ενδιαφέρονται για το εμπόριο, τις επενδύσεις ή την άσκηση επιχειρηματικής δραστηριότητας στο εν λόγω Μέρος· και
 γ)
 τον ιστότοπο του Κέντρου Βιομηχανικής Συνεργασίας ΕΕ-Ιαπωνίας ή τον διάδοχο φορέα του.
 3. Κάθε Μέρος μεριμνά ώστε οι συνδεδεμένοι ιστότοποι που αναφέρονται στην παράγραφο 2 στοιχείο β) να παρέχουν πληροφορίες σχετικά με:
 α)
 την τελωνειακή νομοθεσία και τις τελωνειακές διαδικασίες, καθώς και περιγραφή των διαδικασιών,


text:
τα πρακτικά μέτρα, τα έντυπα, τα έγγραφα και τις λοιπές πληροφορίες που απαιτούνται για την εισαγωγή, την εξαγωγή ή τη διαμετακόμιση μέσω του τελωνειακού εδάφους του εν λόγω Μέρους·
 β)
 νομοθετικές και κανονιστικές διατάξεις, συμπεριλαμβανομένων των διαδικασιών που αφορούν τα δικαιώματα διανοητικής ιδιοκτησίας·
 γ)
 πρότυπα, τεχνικούς κανονισμούς και διαδικασίες διαπίστωσης της συμμόρφωσης·
 δ)
 υγειονομικά και φυτοϋγειονομικά μέτρα που αφορούν την εισαγωγή και την εξαγωγή·
 ε)
 τη δημοσίευση των προκηρύξεων διαγωνισμών για δημόσιες συμβάσεις σύμφωνα με το άρθρο 10.4, καθώς και άλλες συναφείς πληροφορίες·
 στ)
 διαδικασίες καταχώρισης επιχειρήσεων·
 ζ)
 τους φόρους που εισπράττονται κατά τις διαδικασίες εισαγωγής, κατά περίπτωση· και
 η)
 άλλες πληροφορίες τις οποίες το Μέρος θεωρεί χρήσιμες για τις ΜΜΕ.
 4. Κάθε Μέρος περιλαμβάνει στον ιστότοπο που αναφέρεται στην παράγραφο 1 σύνδεσμο που οδηγεί σε βάση δεδομένων με ηλεκτρονική δυνατότητα αναζήτησης ανά κωδικό δασμολογικής ονοματολογίας και η οποία περιλαμβάνει, εφόσον το Μέρος το κρίνει απαραίτητο, τις ακόλουθες πληροφορίες σε σχέση με την πρόσβαση στην αγορά του:
 α)
 τους συντελεστές των τελωνειακών δασμών που εφαρμόζονται από το Μέρος στα προϊόντα καταγωγής του άλλου Μέρους, τον εφαρμοζόμενο συντελεστή του μάλλον ευνοουμένου κράτους, τους δασμούς και τις δασμολογικές ποσοστώσεις που έχουν καθοριστεί από το Μέρος·
 β)
 τα τελωνειακά ή άλλα τέλη, συμπεριλαμβανομένων των τελών ανά προϊόν, που επιβάλλονται κατά την εισαγωγή και την εξαγωγή ή συνδέονται με αυτήν·
 γ)
 άλλα δασμολογικά μέτρα·
 δ)
 κανόνες καταγωγής·
 ε)
 την επιστροφή ή την αναστολή των δασμών ή άλλου είδους ευνοϊκό μέτρο που οδηγεί σε μείωση, επιστροφή ή απαλλαγή από τους τελωνειακούς δασμούς·
 στ)
 τα κριτήρια που χρησιμοποιούνται για τον καθορισμό της δασμολογητέας αξίας των εμπορευμάτων·
 ζ)
 τις απαιτήσεις σήμανσης της χώρας προέλευσης, συμπεριλαμβανομένης της τοποθέτησης και της μεθόδου της σήμανσης· και
 η)
 λοιπά σχετικά μέτρα.
 5. Κάθε Μέρος ανά τακτά χρονικά διαστήματα, ή όταν το ζητήσει το άλλο Μέρος, επανεξετάζει τις πληροφορίες και τους συνδέσμους που αναφέρονται στις παραγράφους 1 έως 4, ώστε να εξασφαλίζεται ότι είναι ενημερωμένοι και ακριβείς.
 6. Κάθε Μέρος καταβάλλει προσπάθειες για να διασφαλίσει ότι οι πληροφορίες που παρέχονται δυνάμει του παρόντος άρθρου υποβάλλονται κατά τρόπο ώστε να είναι εύχρηστες για τις ΜΜΕ. Κάθε Μέρος καταβάλλει κάθε δυνατή προσπάθεια ώστε οι πληροφορίες να είναι διαθέσιμες στην αγγλική γλώσσα.
 7. Κανένα τέλος δεν επιβάλλεται σε οποιοδήποτε πρόσωπο ενός εκ των Μερών για πρόσβαση στις πληροφορίες που παρέχονται σύμφωνα με τις παραγράφους 1 έως 4.
 ΑΡΘΡΟ 20.3
 Σημεία επαφής για τις ΜΜΕ
 1. Κάθε Μέρος, κατά την έναρξη ισχύος της παρούσας συμφωνίας, ορίζει ένα σημείο επαφής για την εφαρμογή του παρόντος κεφαλαίου (εφεξής στο παρόν κεφάλαιο «σημεία επαφής για τις ΜΜΕ») και κοινοποιεί στο άλλο Μέρος τα στοιχεία επικοινωνίας, συμπεριλαμβανομένης της παροχής πληροφοριών σχετικά με τους αρμόδιους υπαλλήλους. Τα Μέρη αλληλοενημερώνονται αμέσως για κάθε μεταβολή των εν λόγω στοιχείων επικοινωνίας.
 2. Τα σημεία επαφής για τις ΜΜΕ έχουν τις ακόλουθες αρμοδιότητες, σύμφωνα με τους κανόνες και τις διαδικασίες κάθε Μέρους:
 α)
 εξασφαλίζουν ότι οι ανάγκες των ΜΜΕ λαμβάνονται υπόψη κατά την εφαρμογή της παρούσας συμφωνίας·
 β)
 εξετάζουν τρόπους για την ενίσχυση της συνεργασίας μεταξύ των Μερών σχετικά με ζητήματα που παρουσιάζουν ενδιαφέρον για


text:
τις ΜΜΕ με στόχο την αύξηση των εμπορικών και των επενδυτικών ευκαιριών για τις ΜΜΕ·
 γ)
 εντοπίζουν τρόπους και ανταλλάσουν πληροφορίες έτσι ώστε οι ΜΜΕ κάθε Μέρους να μπορούν να επωφελούνται από τις νέες δυνατότητες που παρέχονται στο πλαίσιο της παρούσας συμφωνίας·
 δ)
 παρακολουθούν την εφαρμογή του άρθρου 20.2 και διασφαλίζουν ότι οι πληροφορίες που παρέχονται από κάθε Μέρος είναι επικαιροποιημένες και σχετικές για τις ΜΜΕ·
 ε)
 υποβάλλουν τακτικά έκθεση σχετικά με τις δραστηριότητές τους και διατυπώνουν κατάλληλες συστάσεις στη μεικτή επιτροπή· και
 στ)
 εξετάζουν κάθε άλλο ζήτημα που παρουσιάζει ενδιαφέρον για τις ΜΜΕ και καλύπτεται από την παρούσα συμφωνία.
 3. Τα σημεία επαφής για τις ΜΜΕ μπορούν, σύμφωνα με τους κανόνες και τις διαδικασίες κάθε Μέρους, να συστήσουν στη μεικτή επιτροπή να συμπεριλάβει πρόσθετες πληροφορίες από τα Μέρη στους αντίστοιχους ιστότοπούς τους που αναφέρονται στο άρθρο 20.2.
 4. Τα σημεία επαφής για τις ΜΜΕ προσπαθούν να αντιμετωπίζουν όλα τα ζητήματα που παρουσιάζουν ενδιαφέρον για τις ΜΜΕ σε σχέση με την εφαρμογή της παρούσας συμφωνίας, μεταξύ άλλων με τους εξής τρόπους:
 α)
 ανταλλάσσοντας πληροφορίες, με στόχο τη συνδρομή των Μερών στην παρακολούθηση της εφαρμογής της παρούσας συμφωνίας σχετικά με ζητήματα που παρουσιάζουν ενδιαφέρον για τις ΜΜΕ·
 β)
 συμμετέχοντας στις εργασίες των ειδικών επιτροπών και ομάδων εργασίας που συγκροτούνται δυνάμει της παρούσας συμφωνίας, συμπεριλαμβανομένων των ζητημάτων ρυθμιστικής συνεργασίας και των μη δασμολογικών θεμάτων, και παρουσιάζοντας στις εν λόγω ειδικές επιτροπές και ομάδες εργασίας, στα πλαίσια των αντιστοίχων αρμοδιοτήτων τους, ειδικά ζητήματα που παρουσιάζουν ιδιαίτερο ενδιαφέρον για τις ΜΜΕ, με παράλληλη αποφυγή των αλληλεπικαλύψεων· και
 γ)
 εξετάζοντας αμοιβαία αποδεκτές λύσεις για τη βελτίωση της ικανότητας των ΜΜΕ να συμμετέχουν στο εμπόριο και τις επενδύσεις μεταξύ των Μερών.
 5. Τα σημεία επαφής για τις ΜΜΕ συνεδριάζουν όποτε χρειάζεται και ασκούν τις δραστηριότητές τους μέσω των κατάλληλων διαύλων επικοινωνίας, οι οποίοι μπορεί να περιλαμβάνουν ηλεκτρονικό ταχυδρομείο, βιντεοδιάσκεψη ή άλλα μέσα.
 6. Τα σημεία επαφής για τις ΜΜΕ μπορούν να επιδιώκουν τη συνεργασία με εμπειρογνώμονες στον τομέα των ΜΜΕ και εξωτερικούς οργανισμούς, ανάλογα με την περίπτωση, κατά την άσκηση των δραστηριοτήτων τους.
 ΑΡΘΡΟ 20.4
 Επίλυση διαφορών
 Οι διατάξεις του παρόντος κεφαλαίου δεν υπάγονται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 21
 ΕΠΙΛΥΣΗ ΔΙΑΦΟΡΩΝ
 ΤΜΗΜΑ Α
 Στόχος, πεδίο εφαρμογής και ορισμοί
 ΑΡΘΡΟ 21.1
 Στόχος
 Στόχος του παρόντος κεφαλαίου είναι η θέσπιση αποτελεσματικού και αποδοτικού μηχανισμού για την επίλυση διαφορών μεταξύ των Μερών που αφορούν την ερμηνεία και την εφαρμογή των διατάξεων της παρούσας συμφωνίας, με σκοπό την εξεύρεση αμοιβαίως αποδεκτής λύσης.
 ΑΡΘΡΟ 21.2
 Πεδίο εφαρμογής
 Εκτός εάν προβλέπεται διαφορετικά στην παρούσα συμφωνία, το παρόν κεφάλαιο εφαρμόζεται σε ό,τι αφορά την επίλυση τυχόν διαφορών μεταξύ των Μερών οι οποίες αφορούν την ερμηνεία και την εφαρμογή των διατάξεων της παρούσας συμφωνίας.
 ΑΡΘΡΟ 21.3
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «διαιτητής»: το μέλος μιας ειδικής ομάδας διαιτησίας·
 β)
 «επείγουσες περιπτώσεις» και «επείγοντα ζητήματα»: περιλαμβάνουν εκείνα που αφορούν εμπορεύματα ή υπηρεσίες που χάνουν γρήγορα την ποιότητά τους, την τρέχουσα κατάστασή τους ή την εμπορική τους αξία σε σύντομο χρονικό διάστημα·
 γ)
 «κώδικας δεοντολογίας»:


text:
ο κώδικας δεοντολογίας των διαιτητών που αναφέρεται στο άρθρο 21.30·
 δ)
 «καταγγέλλον Μέρος»: το Μέρος που ζητεί τη σύσταση ειδικής ομάδας διαιτησίας βάσει του άρθρου 21.7·
 ε)
 «καλυπτόμενες διατάξεις»: οι διατάξεις της παρούσας συμφωνίας που εμπίπτουν στο παρόν κεφάλαιο σύμφωνα με το άρθρο 21.2·
 στ)
 «ΟΕΔ»: το όργανο επίλυσης διαφορών του ΠΟΕ·
 ζ)
 «ειδική ομάδα διαιτησίας»: η ειδική ομάδα διαιτησίας που έχει συσταθεί σύμφωνα με το άρθρο 21.7·
 η)
 «Μέρος κατά του οποίου στρέφεται η καταγγελία»: το Μέρος κατά του οποίου έχει υποβληθεί διαφορά ενώπιον της ειδικής ομάδας διαιτησίας δυνάμει του άρθρου 21.7· και
 θ)
 «εσωτερικός κανονισμός»: ο εσωτερικός κανονισμός της ειδικής ομάδας διαιτησίας που αναφέρεται στο άρθρο 21.30.
 ΤΜΗΜΑ B
 Διαβουλεύσεις και διαμεσολάβηση
 ΑΡΘΡΟ 21.4
 Αίτημα παροχής πληροφοριών
 Πριν από την υποβολή αιτήματος για διαβουλεύσεις ή διαμεσολάβηση σύμφωνα με το άρθρο 21.5 ή 21.6 αντίστοιχα, ένα Μέρος μπορεί να ζητήσει γραπτώς όλες τις σχετικές πληροφορίες όσον αφορά το επίμαχο μέτρο. Το Μέρος προς το οποίο απευθύνεται το εν λόγω αίτημα καταβάλλει κάθε δυνατή προσπάθεια να παράσχει τις ζητούμενες πληροφορίες με γραπτή απάντηση η οποία πρέπει να υποβληθεί το αργότερο εντός 20 ημερών από την ημερομηνία παραλαβής του αιτήματος.
 ΑΡΘΡΟ 21.5
 Διαβουλεύσεις
 1. Τα Μέρη επιδιώκουν τη διευθέτηση οποιασδήποτε διαφοράς που αναφέρεται στο άρθρο 21.2 μέσω διαβουλεύσεων καλή τη πίστει και με στόχο την επίτευξη αμοιβαία αποδεκτής λύσης.
 2. Κάθε Μέρος μπορεί να ζητεί τη διεξαγωγή διαβουλεύσεων υποβάλλοντας γραπτό αίτημα προς το άλλο Μέρος. Στο αίτημα για τη διενέργεια διαβουλεύσεων, το Μέρος το οποίο ζητεί τις διαβουλεύσεις αναφέρει τους λόγους υποβολής του αιτήματος, προσδιορίζοντας μεταξύ άλλων το επίμαχο μέτρο και αναφέροντας την πραγματική και τη νομική του βάση, προσδιορίζοντας τις σχετικές καλυπτόμενες διατάξεις.
 3. Κατά τη διάρκεια των διαβουλεύσεων, τα Μέρη παρέχουν επαρκείς πληροφορίες, ούτως ώστε να είναι δυνατή η ολοκληρωμένη εξέταση του επίμαχου μέτρου, συμπεριλαμβανομένου του τρόπου με τον οποίο το επίμαχο μέτρο θα μπορούσε να επηρεάσει τη λειτουργία και την εφαρμογή της παρούσας συμφωνίας.
 4. Το Μέρος στο οποίο υποβάλλεται το αίτημα για διαβουλεύσεις απαντά στο αίτημα το αργότερο εντός 10 ημερών από την ημερομηνία παραλαβής του αιτήματος. Τα Μέρη αρχίζουν διαβουλεύσεις το αργότερο εντός 30 ημερών από την ημερομηνία παραλαβής του αιτήματος. Οι διαβουλεύσεις θεωρείται ότι έχουν ολοκληρωθεί το αργότερο εντός 45 ημερών από την ημερομηνία παραλαβής του αιτήματος, εκτός εάν τα Μέρη συμφωνήσουν διαφορετικά. Αν τα Μέρη θεωρήσουν ότι η υπόθεση αφορά επείγοντα ζητήματα, οι διαβουλεύσεις θεωρείται ότι έχουν ολοκληρωθεί το αργότερο εντός 25 ημερών από την ημερομηνία παραλαβής του αιτήματος, εκτός εάν τα Μέρη συμφωνήσουν διαφορετικά.
 5. Οι διαβουλεύσεις μπορούν να πραγματοποιούνται με αυτοπρόσωπη παρουσία ή με οποιονδήποτε άλλον τρόπο επικοινωνίας συμφωνήσουν τα Μέρη. Εκτός αν τα Μέρη συμφωνήσουν διαφορετικά, οι διαβουλεύσεις, εάν πραγματοποιούνται με αυτοπρόσωπη παρουσία, πραγματοποιούνται στο Μέρος στο οποίο έχει υποβληθεί το αίτημα.
 6. Οι διαβουλεύσεις, συμπεριλαμβανομένων όλων των πληροφοριών που παρέχονται και των θέσεων που υποστηρίζονται από τα Μέρη κατά τη διάρκεια των διαδικασιών αυτών, είναι εμπιστευτικές και δεν θίγουν τα δικαιώματα κανενός Μέρους σε περαιτέρω διαδικασίες.
 ΑΡΘΡΟ 21.6
 Διαμεσολάβηση
 1. Κάθε Μέρος μπορεί ανά πάσα στιγμή να υποβάλει στο άλλο


text:
Μέρος αίτημα για την έναρξη διαδικασίας διαμεσολάβησης σε σχέση με οποιοδήποτε ζήτημα το οποίο εμπίπτει στο πεδίο εφαρμογής του παρόντος κεφαλαίου σχετικά με μέτρο το οποίο επηρεάζει αρνητικά το εμπόριο ή τις επενδύσεις μεταξύ των Μερών.
 2. Τα Μέρη μπορούν ανά πάσα στιγμή να συμφωνήσουν να εισέλθουν σε διαδικασία διαμεσολάβησης η οποία κινείται, διεξάγεται και περατώνεται σύμφωνα με τη διαδικασία διαμεσολάβησης που θα εγκριθεί από τη μεικτή επιτροπή κατά την πρώτη συνεδρίασή της κατ' εφαρμογή του άρθρου 22.1 παράγραφος 4 στοιχείο στ).
 3. Εάν τα Μέρη συμφωνήσουν, η διαδικασία διαμεσολάβησης μπορεί να συνεχιστεί ενώ προχωρούν οι διαδικασίες της ειδικής ομάδας διαιτησίας που αναφέρεται στο τμήμα Γ.
 ΤΜΗΜΑ Γ
 Διαδικασία ειδικής ομάδας διαιτησίας
 ΑΡΘΡΟ 21.7
 Σύσταση ειδικής ομάδας διαιτησίας
 1. Το Μέρος που υπέβαλε αίτημα για τις διαβουλεύσεις βάσει του άρθρου 21.5 μπορεί να ζητήσει τη σύσταση ειδικής ομάδας διαιτησίας σε περίπτωση που:
 α)
 το άλλο Μέρος δεν ανταποκριθεί στο αίτημα για τη διεξαγωγή διαβουλεύσεων εντός 10 ημερών από την ημερομηνία παραλαβής του αιτήματος ή δεν προσέλθει σε διαβουλεύσεις εντός 30 ημερών από την ημερομηνία παραλαβής του αιτήματος·
 β)
 τα Μέρη συμφωνήσουν να μην εισέλθουν σε διαβουλεύσεις· ή
 γ)
 τα Μέρη δεν καταφέρουν να επιλύσουν τη διαφορά μέσω διαβουλεύσεων εντός 45 ημερών, ή εντός 25 ημερών σε επείγουσες περιπτώσεις, μετά την ημερομηνία παραλαβής του αιτήματος για διαβουλεύσεις, εκτός αν τα Μέρη συμφωνήσουν διαφορετικά.
 2. Το αίτημα για τη σύσταση ειδικής ομάδας διαιτησίας δυνάμει της παραγράφου 1 υποβάλλεται εγγράφως στο Μέρος κατά του οποίου στρέφεται η καταγγελία. Στην καταγγελία του, το καταγγέλλον Μέρος προσδιορίζει ρητά:
 α)
 το επίμαχο μέτρο·
 β)
 τη νομική βάση προσδιορίζοντας τις σχετικές καλυπτόμενες διατάξεις με τρόπο που να παρουσιάζει σαφώς τους λόγους για τους οποίους ένα τέτοιο μέτρο δεν συνάδει με τις εν λόγω διατάξεις· και
 γ)
 την πραγματική βάση.
 ΑΡΘΡΟ 21.8
 Σύνθεση της ειδικής ομάδας διαιτησίας
 1. Η ειδική ομάδα διαιτησίας απαρτίζεται από τρεις διαιτητές.
 2. Το αργότερο εντός 10 ημερών από την ημερομηνία παραλαβής του αιτήματος για τη σύσταση ειδικής ομάδας διαιτησίας από το Μέρος κατά του οποίου στρέφεται η καταγγελία, τα Μέρη διαβουλεύονται προκειμένου να επιτευχθεί συμφωνία όσον αφορά τη σύνθεση της ειδικής ομάδας διαιτησίας.
 3. Εάν τα Μέρη αδυνατούν να συμφωνήσουν ως προς τη σύνθεση της ειδικής ομάδας διαιτησίας εντός της προθεσμίας που ορίζεται στην παράγραφο 2, κάθε Μέρος, το αργότερο πέντε ημέρες μετά τη λήξη της προθεσμίας που ορίζεται στην παράγραφο 2, διορίζει έναν διαιτητή από τον υποκατάλογο του εν λόγω Μέρους ο οποίος καταρτίζεται δυνάμει του άρθρου 21.9. Εάν ένα Μέρος δεν ορίσει διαιτητή εντός της εν λόγω προθεσμίας, ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος επιλέγει με κλήρωση, το αργότερο πέντε ημέρες μετά τη λήξη της προθεσμίας, έναν διαιτητή από τον υποκατάλογο του Μέλους που δεν όρισε διαιτητή και ο οποίος καταρτίζεται βάσει του άρθρου 21.9. Ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος μπορεί να αναθέσει την επιλογή του διαιτητή με κλήρωση στον/στην εκπρόσωπό του/της.
 4. Εάν τα Μέρη αδυνατούν να συμφωνήσουν ως προς τον/την πρόεδρο της ειδικής ομάδας


text:
διαιτησίας εντός της προθεσμίας που ορίζεται στην παράγραφο 2, κατόπιν αιτήματος ενός Μέρους, ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος επιλέγει με κλήρωση το αργότερο πέντε ημέρες μετά τη λήξη της προθεσμίας έναν/μία πρόεδρο της ειδικής ομάδας διαιτησίας από τον υποκατάλογο των προέδρων ο οποίος καταρτίζεται δυνάμει του άρθρου 21.9. Το εν λόγω αίτημα κοινοποιείται συγχρόνως στο άλλο Μέρος. Ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος μπορεί να αναθέσει την επιλογή του/της προέδρου της ειδικής ομάδας διαιτησίας με κλήρωση στον/στην εκπρόσωπό του/της.
 5. Εάν οι κατάλογοι που προβλέπονται στο άρθρο 21.9 δεν έχουν καταρτιστεί ή δεν περιέχουν εννέα τουλάχιστον άτομα, όπως αναφέρεται στο εν λόγω άρθρο, εφαρμόζονται οι ακόλουθες διαδικασίες:
 α)
 για την επιλογή προέδρου:
 i)
 εάν ο υποκατάλογος των προέδρων περιλαμβάνει τουλάχιστον δύο άτομα που έχουν συμφωνηθεί από τα Μέρη, ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος επιλέγει με κλήρο τον/την πρόεδρο από τα άτομα αυτά το αργότερο πέντε ημέρες μετά την ημερομηνία υποβολής του αιτήματος που αναφέρεται στην παράγραφο 4·
 ii)
 εάν ο υποκατάλογος των προέδρων περιέχει ένα άτομο που έχει συμφωνηθεί από τα Μέρη, το πρόσωπο αυτό ενεργεί ως πρόεδρος· ή
 iii)
 εάν τα Μέρη αδυνατούν να επιλέξουν πρόεδρο σύμφωνα με τα σημεία i) ή ii) ή εάν ο υποκατάλογος των προέδρων δεν περιέχει άτομο που έχει συμφωνηθεί από τα Μέρη, ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος επιλέγει με κλήρωση, το αργότερο πέντε ημέρες μετά την υποβολή του αιτήματος που αναφέρεται στην παράγραφο 4, τον/την πρόεδρο από τα άτομα που έχουν επισήμως προταθεί από ένα Μέρος ως πρόεδροι κατά τον χρόνο κατάρτισης ή επικαιροποίησης του καταλόγου των διαιτητών που αναφέρεται στο άρθρο 21.9. Ένα Μέρος μπορεί να προτείνει νέο άτομο, εάν ένα άτομο που είχε επισήμως προταθεί ως πρόεδρος από το εν λόγω Μέρος δεν είναι πλέον διαθέσιμο· και
 β)
 για την επιλογή ενός διαιτητή εκτός από τον/την πρόεδρο:
 i)
 εάν ο υποκατάλογος ενός Μέρους περιλαμβάνει τουλάχιστον δύο άτομα που έχουν συμφωνηθεί από τα Μέρη, το εν λόγω Μέρος επιλέγει έναν διαιτητή από τα άτομα αυτά το αργότερο πέντε ημέρες μετά τη λήξη της προθεσμίας που προβλέπεται στην παράγραφο 2·
 ii)
 εάν ο υποκατάλογος ενός Μέρους περιέχει ένα άτομο που έχει συμφωνηθεί από τα Μέρη, το πρόσωπο αυτό ενεργεί ως διαιτητής· ή
 iii)
 Εάν δεν μπορεί να επιλεγεί διαιτητής σύμφωνα με το σημείο i) ή ii) ή εάν ο υποκατάλογος των διαιτητών ενός Μέρους δεν περιέχει κανένα άτομο που να έχει συμφωνηθεί από τα Μέρη, ο/η συμπρόεδρος της μεικτής επιτροπής ο/η οποίος/-α έχει οριστεί από το καταγγέλλον Μέρος επιλέγει έναν διαιτητή εφαρμόζοντας, τηρουμένων των αναλογιών, τη διαδικασία που αναφέρεται στο στοιχείο α).
 6. Η ημερομηνία σύστασης της ειδικής ομάδας διαιτησίας είναι η ημερομηνία κατά την οποία ο τελευταίος από τους τρεις διαιτητές κοινοποιεί στα Μέρη την αποδοχή του διορισμού του.
 ΑΡΘΡΟ 21.9
 Κατάλογος διαιτητών
 1. Η μεικτή επιτροπή, κατά την πρώτη συνεδρίασή της, σύμφωνα με το άρθρο 22.1 παράγραφος 2, καταρτίζει κατάλογο


text:
τουλάχιστον εννέα ατόμων που είναι πρόθυμα και ικανά να εργαστούν ως διαιτητές. Ο κατάλογος απαρτίζεται από τρεις υποκαταλόγους: έναν υποκατάλογο για κάθε Μέρος και έναν υποκατάλογο για τα άτομα που δεν έχουν την ιθαγένεια κανενός εκ των Μερών και τα οποία ασκούν την προεδρία της ομάδας. Κάθε υποκατάλογος περιλαμβάνει τουλάχιστον τρία άτομα. Για την κατάρτιση ή την επικαιροποίηση του υποκαταλόγου των προέδρων, κάθε Μέρος μπορεί να προτείνει μέχρι τρία άτομα. Η μεικτή επιτροπή εξασφαλίζει ότι ο αριθμός των ατόμων στον κατάλογο διατηρείται πάντοτε στο επίπεδο που απαιτεί η παρούσα παράγραφος.
 2. Η μεικτή επιτροπή μπορεί να καταρτίσει συμπληρωματικό κατάλογο, ο οποίος αποτελείται από άτομα που διαθέτουν αποδεδειγμένη πείρα σε ειδικούς τομείς που καλύπτει η παρούσα συμφωνία και τα οποία μπορούν να χρησιμοποιηθούν για τη σύσταση της ειδικής ομάδας διαιτησίας.
 ΑΡΘΡΟ 21.10
 Προσόντα των διαιτητών
 Όλοι οι διαιτητές:
 α)
 έχουν αποδεδειγμένη πείρα στο δίκαιο, το διεθνές εμπόριο και άλλα ζητήματα που καλύπτονται από την παρούσα συμφωνία και, στην περίπτωση του/της προέδρου, έχουν επίσης εμπειρία στις διαδικασίες διαιτησίας·
 β)
 είναι ανεξάρτητοι και δεν συνδέονται ούτε δέχονται οδηγίες από κανένα Μέρος·
 γ)
 συμμετέχουν σε ατομική βάση και δεν λαμβάνουν οδηγίες από οργανισμό ή δημόσια αρχή σχετικά με θέματα που συνδέονται με τη διαφορά· και
 δ)
 τηρούν τον κώδικα δεοντολογίας.
 ΑΡΘΡΟ 21.11
 Αντικατάσταση διαιτητών
 Εάν στο πλαίσιο διαδικασίας διαιτησίας δυνάμει του παρόντος κεφαλαίου οποιοσδήποτε από τους διαιτητές της αρχικής ειδικής ομάδας διαιτησίας δεν είναι σε θέση να συμμετάσχει ή αποσυρθεί ή πρέπει να αντικατασταθεί λόγω μη συμμόρφωσής του με τις απαιτήσεις του κώδικα δεοντολογίας, εφαρμόζεται η διαδικασία που προβλέπεται στο άρθρο 21.8.
 ΑΡΘΡΟ 21.12
 Αρμοδιότητες των ειδικών ομάδων
 Η ειδική ομάδα διαιτησίας που συστήνεται σύμφωνα με το άρθρο 21.7:
 α)
 προβαίνει σε αντικειμενική αξιολόγηση του ζητήματος που έχει αχθεί ενώπιόν της, συμπεριλαμβανομένης της αντικειμενικής εκτίμησης των πραγματικών περιστατικών της υπόθεσης και της εφαρμοσιμότητας των καλυπτόμενων διατάξεων, καθώς και της συμμόρφωσης των επίμαχων μέτρων με αυτές·
 β)
 ορίζει, στις αποφάσεις της, τα πορίσματά της ως προς τα πραγματικά και νομικά στοιχεία και το σκεπτικό για τυχόν διαπιστώσεις και συμπεράσματα που διατυπώνει· και
 γ)
 θα πρέπει να διαβουλεύεται τακτικά με τα Μέρη και να παρέχει επαρκείς ευκαιρίες για την επίτευξη αμοιβαία αποδεκτής λύσης.
 ΑΡΘΡΟ 21.13
 Εντολή
 1. Εκτός εάν τα Μέρη συμφωνήσουν διαφορετικά το αργότερο δέκα ημέρες μετά την ημερομηνία σύστασης της ειδικής ομάδας διαιτησίας, η εντολή της ειδικής ομάδας διαιτησίας είναι η ακόλουθη:
 «να εξετάσει, με βάση τις οικείες καλυπτόμενες διατάξεις της παρούσας συμφωνίας που επικαλούνται τα Μέρη, το ζήτημα που αναφέρεται στο αίτημα για τη σύσταση της ειδικής ομάδας διαιτησίας, να αποφανθεί ως προς τη συμβατότητα του επίμαχου μέτρου με τις οικείες καλυπτόμενες διατάξεις της παρούσας συμφωνίας και να εκδώσει έκθεση σύμφωνα με τα άρθρα 21.18 και 21.19.».
 2. Εάν τα Μέρη συμφωνήσουν άλλη εντολή από αυτήν που αναφέρεται στην παράγραφο 1, κοινοποιούν τη συμφωνηθείσα εντολή στην ειδική ομάδα διαιτησίας το αργότερο τρεις ημέρες μετά τη συμφωνία τους.
 ΑΡΘΡΟ 21.14
 Απόφαση σχετικά με τον επείγοντα χαρακτήρα του ζητήματος
 Εάν ένα Μέρος υποβάλει σχετικό αίτημα, η ειδική ομάδα διαιτησίας αποφασίζει, το αργότερο 15 ημέρες από


text:
την ημερομηνία σύστασής της, εάν η διαφορά αφορά ζητήματα επείγουσας ανάγκης.
 ΑΡΘΡΟ 21.15
 Διαδικασίες της ειδικής ομάδας διαιτησίας
 1. Οι ακροάσεις της ειδικής ομάδας διαιτησίας είναι δημόσιες, εκτός αν τα Μέρη συμφωνήσουν διαφορετικά ή οι παρατηρήσεις και τα επιχειρήματα ενός Μέρους περιέχουν εμπιστευτικές πληροφορίες. Οι ακροάσεις κεκλεισμένων των θυρών είναι εμπιστευτικές.
 2. Εκτός αν τα Μέρη συμφωνήσουν διαφορετικά, ο τόπος της συνεδρίασης εναλλάσσεται μεταξύ των Μερών, με την πρώτη ακρόαση να πραγματοποιείται στο Μέρος κατά του οποίου στρέφεται η καταγγελία.
 3. Η ειδική ομάδα διαιτησίας και τα Μέρη θεωρούν εμπιστευτικές τις πληροφορίες που υποβάλλει στην ειδική ομάδα διαιτησίας το άλλο Μέρος και τις οποίες το εν λόγω Μέρος έχει χαρακτηρίσει εμπιστευτικές. Όταν Μέρος υποβάλλει εγγράφως εμπιστευτικού χαρακτήρα εκθέσεις στην ειδική ομάδα διαιτησίας, παρέχει επίσης, κατόπιν αιτήματος του άλλου Μέρους, μη εμπιστευτική περίληψη των πληροφοριών που περιέχονται στις εν λόγω εκθέσεις οι οποίες είναι κοινοποιήσιμες, εξηγώντας γιατί τα μη δημοσιοποιούμενα στοιχεία είναι εμπιστευτικού χαρακτήρα.
 4. Οι εργασίες της ειδικής ομάδας διαιτησίας τηρούνται απόρρητες.
 5. Δίνεται η δυνατότητα στα Μέρη να παρίστανται σε παρουσιάσεις, δηλώσεις, επιχειρήματα ή αντικρούσεις στο πλαίσιο των διαδικασιών. Τα Μέρη κοινοποιούν αμοιβαία κάθε πληροφορία ή γραπτές παρατηρήσεις που υποβάλλονται στην ειδική ομάδα διαιτησίας, συμπεριλαμβανομένων τυχόν παρατηρήσεων επί του περιγραφικού μέρους της ενδιάμεσης έκθεσης, των απαντήσεων στις ερωτήσεις της ειδικής ομάδας και γραπτών σχολίων επί των απαντήσεων αυτών.
 6. Η ενδιάμεση έκθεση και η τελική έκθεση καταρτίζονται χωρίς την παρουσία των Μερών και βάσει των παρασχεθέντων στοιχείων και των δηλώσεων που έχουν γίνει. Οι διαιτητές αναλαμβάνουν την πλήρη ευθύνη για τη σύνταξη των εκθέσεων και δεν αναθέτουν την ευθύνη αυτή σε κανένα άλλο πρόσωπο.
 7. Η ειδική ομάδα διαιτησίας προσπαθεί να λάβει τις αποφάσεις της, συμπεριλαμβανομένης της τελικής έκθεσης, με συναίνεση. Μπορεί επίσης να λαμβάνει τις αποφάσεις της, συμπεριλαμβανομένης της τελικής έκθεσης, με κατά πλειοψηφία ψηφοφορία, όταν μια απόφαση δεν μπορεί να ληφθεί με συναίνεση. Οι μειοψηφούσες γνώμες των διαιτητών δεν δημοσιεύονται.
 8. Οι αποφάσεις της ειδικής ομάδας διαιτησίας είναι τελικές και δεσμευτικές για τα Μέρη. Γίνονται ανεπιφύλακτα αποδεκτές από τα Μέρη. Δεν αυξάνουν ούτε μειώνουν τα δικαιώματα και τις υποχρεώσεις των Μερών που απορρέουν από την παρούσα συμφωνία. Δεν μπορούν να ερμηνευθούν υπό την έννοια ότι δημιουργούν δικαιώματα και υποχρεώσεις σε πρόσωπα.
 ΑΡΘΡΟ 21.16
 Κανόνες ερμηνείας
 Η ειδική ομάδα διαιτησίας ερμηνεύει τις καλυπτόμενες διατάξεις της παρούσας συμφωνίας σύμφωνα με τους συνήθεις κανόνες ερμηνείας του δημοσίου διεθνούς δικαίου, συμπεριλαμβανομένων όσων έχουν κωδικοποιηθεί στη Σύμβαση της Βιέννης περί του δικαίου των Συνθηκών. Η ειδική ομάδα διαιτησίας λαμβάνει επίσης υπόψη τις σχετικές ερμηνείες που περιέχονται στις εκθέσεις των ειδικών ομάδων διαιτησίας και του δευτεροβάθμιου οργάνου τις οποίες ενέκρινε το όργανο επίλυσης διαφορών του ΠΟΕ.
 ΑΡΘΡΟ 21.17
 Παραλαβή πληροφοριών
 1. Κατόπιν αιτήματος ενός Μέρους, ή με δική του πρωτοβουλία, η ειδική ομάδα διαιτησίας μπορεί να ζητεί από τα Μέρη σχετικές πληροφορίες που θεωρεί αναγκαίες και κατάλληλες. Τα Μέρη απαντούν άμεσα και εμπεριστατωμένα σε οποιοδήποτε αίτημα της ειδικής ομάδας διαιτησίας για παροχή πληροφοριών.
 2. Κατόπιν αιτήματος ενός Μέρους, ή με δική του πρωτοβουλία, η ειδική ομάδα διαιτησίας μπορεί να ζητεί από οποιαδήποτε πηγή


text:
πληροφορίες, συμπεριλαμβανομένων των εμπιστευτικών πληροφοριών, που θεωρεί κατάλληλες. Η ειδική ομάδα διαιτησίας έχει επίσης το δικαίωμα να ζητεί τη γνώμη εμπειρογνωμόνων, εφόσον το κρίνει κατάλληλο.
 3. Τα φυσικά πρόσωπα που είναι εγκατεστημένα σε ένα Μέρος μπορούν να υποβάλλουν φιλικές (amicus curiae) παρατηρήσεις στην ειδική ομάδα διαιτησίας σύμφωνα με τον εσωτερικό κανονισμό.
 4. Όλες οι πληροφορίες που λαμβάνονται από την ειδική ομάδα διαιτησίας δυνάμει του παρόντος άρθρου κοινοποιούνται στα Μέρη, τα οποία μπορούν να υποβάλουν τις παρατηρήσεις τους σχετικά με τις εν λόγω πληροφορίες στην ειδική ομάδα διαιτησίας.
 ΑΡΘΡΟ 21.18
 Ενδιάμεση έκθεση
 1. Η ειδική ομάδα διαιτησίας υποβάλλει στα Μέρη ενδιάμεση έκθεση, στην οποία αναφέρει το περιγραφικό μέρος και τα πορίσματα και συμπεράσματά της, το αργότερο 120 ημέρες μετά την ημερομηνία σύστασής της κατά τρόπον ώστε τα Μέρη να έχουν τη δυνατότητα να την ελέγξουν. Αν η ειδική ομάδα διαιτησίας κρίνει ότι η εν λόγω προθεσμία δεν μπορεί να τηρηθεί, ο πρόεδρός της ενημερώνει εγγράφως τα Μέρη, αναφέροντας τους λόγους της καθυστέρησης και την ημερομηνία κατά την οποία η ειδική ομάδα διαιτησίας σκοπεύει να εκδώσει την ενδιάμεση έκθεσή της. Σε καμία περίπτωση η καθυστέρηση δεν υπερβαίνει τις 30 ημέρες μετά τη λήξη της προθεσμίας.
 2. Κάθε Μέρος μπορεί να υποβάλει στην ειδική ομάδα διαιτησίας γραπτές παρατηρήσεις και να της ζητήσει γραπτώς να επανεξετάσει συγκεκριμένες πτυχές της ενδιάμεσης έκθεσης το αργότερο 15 ημέρες μετά την ημερομηνία έκδοσης της ενδιάμεσης έκθεσης. Αφού εξετάσει τυχόν γραπτές παρατηρήσεις και αιτήματα κάθε Μέρους σχετικά με την ενδιάμεση έκθεση, η ειδική ομάδα διαιτησίας μπορεί να τροποποιήσει την ενδιάμεση έκθεση και να προβεί σε οποιαδήποτε περαιτέρω εξέταση κρίνει σκόπιμη.
 3. Σε επείγουσες περιπτώσεις,
 α)
 η ειδική ομάδα διαιτησίας καταβάλλει κάθε δυνατή προσπάθεια να υποβάλει την ενδιάμεση έκθεση το αργότερο 60 ημέρες μετά την ημερομηνία σύστασής της, ενώ σε καμία περίπτωση δεν εκδίδει την ενδιάμεση έκθεσή της σε διάστημα μεγαλύτερο των 75 ημερών από την ημερομηνία σύστασής της· και
 β)
 κάθε Μέρος μπορεί να υποβάλει στην ειδική ομάδα διαιτησίας γραπτές παρατηρήσεις και να της ζητήσει γραπτώς να επανεξετάσει συγκεκριμένες πτυχές της ενδιάμεσης έκθεσης το αργότερο επτά ημέρες μετά την ημερομηνία έκδοσης της ενδιάμεσης έκθεσης.
 ΑΡΘΡΟ 21.19
 Τελική έκθεση
 1. Το αργότερο 30 ημέρες μετά την ημερομηνία έκδοσης της ενδιάμεσης έκθεσης η ειδική ομάδα διαιτησίας διαβιβάζει στα μέρη την τελική της έκθεση. Αν η ειδική ομάδα διαιτησίας κρίνει ότι η εν λόγω προθεσμία δεν μπορεί να τηρηθεί, ο πρόεδρός της ενημερώνει εγγράφως τα Μέρη, αναφέροντας τους λόγους της καθυστέρησης και την ημερομηνία κατά την οποία η ειδική ομάδα διαιτησίας σκοπεύει να εκδώσει την τελική έκθεσή της. Σε καμία περίπτωση η καθυστέρηση δεν υπερβαίνει τις 30 ημέρες μετά τη λήξη της προθεσμίας.
 2. Σε επείγουσες περιπτώσεις, η ειδική ομάδα διαιτησίας καταβάλλει κάθε δυνατή προσπάθεια να υποβάλει την τελική της έκθεση το αργότερο 15 ημέρες μετά την ημερομηνία έκδοσης της ενδιάμεσης έκθεσης, ενώ σε καμία περίπτωση δεν εκδίδει την τελική έκθεση σε διάστημα μεγαλύτερο των 30 ημερών από την ημερομηνία έκδοσης της ενδιάμεσης έκθεσης.
 3. Η τελική έκθεση πρέπει να περιλαμβάνει κατάλληλη εξέταση τυχόν γραπτών παρατηρήσεων και αιτημάτων που υπέβαλαν τα Μέρη


text:
σχετικά με την ενδιάμεση έκθεση. Η ειδική ομάδα διαιτησίας μπορεί, στην τελική έκθεσή της, να προτείνει τρόπους με τους οποίους η τελική έκθεση θα μπορούσε να εφαρμοστεί.
 4. Τα Μέρη δημοσιοποιούν την τελική έκθεση στο σύνολό της το αργότερο 10 ημέρες μετά την ημερομηνία της έκδοσής της, εκτός αν αποφασίσουν, για λόγους προστασίας εμπιστευτικών πληροφοριών, να δημοσιεύσουν την τελική έκθεση μόνο σε τμήματα, ή να μη δημοσιεύσουν την τελική έκθεση.
 ΑΡΘΡΟ 21.20
 Συμμόρφωση με την τελική έκθεση
 1. Το Μέρος κατά του οποίου στρέφεται η καταγγελία λαμβάνει κάθε αναγκαίο μέτρο για την άμεση και καλή την πίστει συμμόρφωσή του προς την τελική έκθεση σύμφωνα με το άρθρο 21.19.
 2. Το Μέρος κατά του οποίου στρέφεται η καταγγελία, το αργότερο 30 ημέρες μετά την ημερομηνία έκδοσης της τελικής έκθεσης, κοινοποιεί στο καταγγέλλον Μέρος το εύλογο χρονικό διάστημα για τη συμμόρφωση προς την τελική έκθεση και τα Μέρη προσπαθούν να συμφωνήσουν όσον αφορά τον χρόνο που απαιτείται για τη συμμόρφωση. Σε περίπτωση διαφωνίας μεταξύ των Μερών σχετικά με τη διάρκεια του εύλογου χρονικού διαστήματος, το καταγγέλλον Μέρος μπορεί, το αργότερο 20 ημέρες μετά την ημερομηνία παραλαβής της κοινοποίησης που πραγματοποιήθηκε σύμφωνα με την παρούσα παράγραφο από το Μέρος κατά του οποίου στρέφεται η καταγγελία, να ζητήσει γραπτώς από την αρχική ειδική ομάδα διαιτησίας να προσδιορίσει τη διάρκεια του εύλογου χρονικού διαστήματος. Το σχετικό αίτημα κοινοποιείται συγχρόνως στο Μέρος κατά του οποίου στρέφεται η καταγγελία. Το αργότερο 30 ημέρες μετά την ημερομηνία υποβολής του αιτήματος, η αρχική ειδική ομάδα διαιτησίας κοινοποιεί στα Μέρη την απόφασή της.
 3. Το εύλογο χρονικό διάστημα για τη συμμόρφωση προς την τελική έκθεση μπορεί να παραταθεί με αμοιβαία συμφωνία των Μερών.
 4. Το Μέρος κατά του οποίου στρέφεται η καταγγελία ενημερώνει εγγράφως το καταγγέλλον Μέρος σχετικά με την πρόοδο που έχει επιτύχει όσον αφορά τη συμμόρφωσή του με την τελική έκθεση τουλάχιστον έναν μήνα πριν από την εκπνοή του εύλογου χρονικού διαστήματος για τη συμμόρφωση προς την τελική έκθεση, εκτός αν τα Μέρη συμφωνήσουν διαφορετικά.
 ΑΡΘΡΟ 21.21
 Επανεξέταση της συμμόρφωσης
 1. Το Μέρος κατά του οποίου στρέφεται η καταγγελία, το αργότερο την ημερομηνία λήξης του εύλογου χρονικού διαστήματος για τη συμμόρφωση προς την τελική έκθεση, κοινοποιεί στο καταγγέλλον Μέρος τα μέτρα που έλαβε για τη συμμόρφωση προς την τελική έκθεση.
 2. Σε περίπτωση διαφωνίας ως προς την ύπαρξη μέτρων που ελήφθησαν για τη συμμόρφωση προς την τελική έκθεση ή τη συνοχή τους με τις καλυπτόμενες διατάξεις, το καταγγέλλον Μέρος μπορεί να ζητήσει εγγράφως από την αρχική ειδική ομάδα διαιτησίας να κρίνει το ζήτημα. Το εν λόγω αίτημα κοινοποιείται συγχρόνως στο Μέρος κατά του οποίου στρέφεται η καταγγελία.
 3. Το αίτημα που αναφέρεται στην παράγραφο 2 παρέχει την πραγματική και νομική βάση της καταγγελίας, συμπεριλαμβανομένων των επίμαχων ειδικών μέτρων, κατά τρόπο ώστε να παρουσιάζει σαφώς τους λόγους για τους οποίους τα εν λόγω μέτρα δεν συνάδουν με τις οικείες καλυπτόμενες διατάξεις.
 4. Το αργότερο 90 ημέρες μετά την ημερομηνία παραπομπής του ζητήματος, η ειδική ομάδα διαιτησίας κοινοποιεί στα Μέρη την απόφασή της.
 ΑΡΘΡΟ 21.22
 Προσωρινά μέτρα αποκατάστασης σε περίπτωση


text:
μη συμμόρφωσης
 1. Το Μέρος κατά του οποίου στρέφεται η καταγγελία, εφόσον το ζητήσει το καταγγέλλον Μέρος, προβαίνει σε διαβουλεύσεις με σκοπό να συμφωνήσει σε αμοιβαία ικανοποιητική αποζημίωση ή τυχόν εναλλακτική ρύθμιση εάν:
 α)
 σύμφωνα με το άρθρο 21.21 η αρχική ειδική ομάδα διαιτησίας κρίνει ότι τα μέτρα που έχει λάβει για να συμμορφωθεί με την τελική έκθεση, όπως έχουν κοινοποιηθεί από το Μέρος κατά του οποίου στρέφεται η καταγγελία, δεν συνάδουν με τις οικείες καλυπτόμενες διατάξεις·
 β)
 το Μέρος κατά του οποίου στρέφεται η καταγγελία δεν κοινοποιήσει τα μέτρα που έχει λάβει για τη συμμόρφωση προς την τελική έκθεση πριν από τη λήξη του εύλογου χρονικού διαστήματος που έχει συμφωνηθεί σύμφωνα με το άρθρο 21.20 παράγραφος 2· ή
 γ)
 το Μέρος κατά του οποίου στρέφεται η καταγγελία γνωστοποιήσει στο καταγγέλλον Μέρος ότι είναι πρακτικώς αδύνατο να συμμορφωθεί με την τελική έκθεση εντός του εύλογου χρονικού διαστήματος που έχει συμφωνηθεί σύμφωνα με το άρθρο 21.20 παράγραφος 2.
 2. Εάν το καταγγέλλον Μέρος αποφασίσει να μην υποβάλει αίτημα σύμφωνα με την παράγραφο 1 ή αν έχει υποβληθεί σχετικό αίτημα αλλά δεν συμφωνηθεί αμοιβαίως ικανοποιητική αποζημίωση ούτε οιαδήποτε άλλη εναλλακτική ρύθμιση εντός 20 ημερών από την ημερομηνία παραλαβής του αιτήματος που έχει υποβληθεί σύμφωνα με την παράγραφο 1, το καταγγέλλον Μέρος μπορεί να γνωστοποιήσει εγγράφως στο Μέρος κατά του οποίου στρέφεται η καταγγελία ότι προτίθεται να αναστείλει την εφαρμογή των παραχωρήσεων ή άλλων υποχρεώσεων στο πλαίσιο των καλυπτομένων διατάξεων στο Μέρος κατά του οποίου στρέφεται η καταγγελία. Στην κοινοποίηση προσδιορίζεται το επίπεδο της αναστολής των παραχωρήσεων ή άλλων υποχρεώσεων.
 3. Το καταγγέλλον Μέρος έχει το δικαίωμα να εφαρμόσει την αναστολή των παραχωρήσεων ή άλλων υποχρεώσεων που αναφέρονται στην προηγούμενη παράγραφο 15 ημέρες μετά την ημερομηνία παραλαβής της κοινοποίησης από το Μέρος κατά του οποίου στρέφεται η καταγγελία, εκτός αν το Μέρος κατά του οποίου στρέφεται η καταγγελία ζητήσει διαδικασία διαιτησίας σύμφωνα με την παράγραφο 6.
 4. Η αναστολή των παραχωρήσεων ή άλλων υποχρεώσεων:
 α)
 γίνεται σε επίπεδο ισοδύναμο με την ολική ή μερική αναίρεση οφελών που προκαλείται από τη μη συμμόρφωση του Μέρους κατά του οποίου στρέφεται η καταγγελία με την τελική έκθεση· και
 β)
 μπορεί να εφαρμόζεται σε τομείς που υπόκεινται σε διαδικασία επίλυσης διαφορών σύμφωνα με το άρθρο 21.2, εκτός του τομέα ή των τομέων στους οποίους η ειδική ομάδα διαιτησίας διαπίστωσε την ολική ή μερική αναίρεση των οφελών, ιδίως, όταν το καταγγέλλον Μέρος είναι της γνώμης ότι η εν λόγω αναστολή είναι αποτελεσματική όσον αφορά τη συμμόρφωση.
 5. Η αναστολή των παραχωρήσεων ή άλλων υποχρεώσεων ή η αποζημίωση ή οιαδήποτε άλλη εναλλακτική ρύθμιση που προβλέπεται στο παρόν άρθρο είναι προσωρινού χαρακτήρα και εφαρμόζεται μόνο μέχρι να αρθεί η ασυμβατότητα του μέτρου με τις οικείες καλυπτόμενες διατάξεις η οποία έχει διαπιστωθεί στην τελική έκθεση, ή έως ότου τα Μέρη καταλήξουν σε αμοιβαία ικανοποιητική αποζημίωση ή άλλη εναλλακτική ρύθμιση.
 6. Εάν το Μέρος κατά του οποίου στρέφεται η καταγγελία θεωρεί ότι η αναστολή των παραχωρήσεων ή άλλων υποχρεώσεων δεν συνάδει με την παράγραφο 4, το εν λόγω Μέρος μπορεί να ζητήσει


text:
γραπτώς από την αρχική ειδική ομάδα διαιτησίας να εξετάσει το ζήτημα το αργότερο 15 ημέρες μετά την ημερομηνία παραλαβής της κοινοποίησης που αναφέρεται στην παράγραφο 2. Το εν λόγω αίτημα κοινοποιείται συγχρόνως στο καταγγέλλον Μέρος. Το αργότερο 30 ημέρες μετά την ημερομηνία υποβολής του αιτήματος, η αρχική ειδική ομάδα διαιτησίας κοινοποιεί στα Μέρη την απόφασή της σχετικά με το ζήτημα. Οι παραχωρήσεις ή άλλες υποχρεώσεις δεν αναστέλλονται μέχρις ότου η αρχική ειδική ομάδα διαιτησίας κοινοποιήσει την απόφασή της. Η αναστολή των παραχωρήσεων ή άλλων υποχρεώσεων συνάδει με την απόφαση.
 ΑΡΘΡΟ 21.23
 Επανεξέταση της συμμόρφωσης μετά τη θέσπιση των προσωρινών μέτρων αποκατάστασης
 1. Μετά την κοινοποίηση από το Μέρος κατά του οποίου στρέφεται η καταγγελία στο καταγγέλλον Μέρος του μέτρου που έλαβε για τη συμμόρφωση προς την τελική έκθεση:
 α)
 αν το καταγγέλλον Μέρος έχει ασκήσει το δικαίωμα αναστολής των παραχωρήσεων ή άλλων υποχρεώσεων σύμφωνα με το άρθρο 21.22, το καταγγέλλον Μέρος τερματίζει την αναστολή των παραχωρήσεων ή άλλων υποχρεώσεων το αργότερο 30 ημέρες μετά την ημερομηνία παραλαβής της κοινοποίησης, με εξαίρεση τις περιπτώσεις που αναφέρονται στην παράγραφο 2· ή
 β)
 αν συμφωνηθεί αμοιβαίως ικανοποιητική αποζημίωση ή άλλη εναλλακτική ρύθμιση, το Μέρος κατά του οποίου στρέφεται η καταγγελία μπορεί να τερματίσει την εφαρμογή της εν λόγω αποζημίωσης ή ρύθμισης το αργότερο 30 ημέρες μετά την ημερομηνία παραλαβής της κοινοποίησης, με εξαίρεση τις περιπτώσεις που αναφέρονται στην παράγραφο 2.
 2. Εάν τα Μέρη δεν καταλήξουν σε συμφωνία σχετικά με το κατά πόσον το μέτρο που κοινοποιήθηκε σύμφωνα με την παράγραφο 1 συνάδει με τις οικείες καλυπτόμενες διατάξεις εντός προθεσμίας 30 ημερών από την ημερομηνία παραλαβής της κοινοποίησης, το καταγγέλλον Μέρος ζητεί γραπτώς από την αρχική ειδική ομάδα διαιτησίας να εξετάσει το ζήτημα. Το εν λόγω αίτημα κοινοποιείται συγχρόνως στο Μέρος κατά του οποίου στρέφεται η καταγγελία. Το αργότερο 45 ημέρες μετά την ημερομηνία υποβολής του αιτήματος, η ειδική ομάδα διαιτησίας κοινοποιεί στα Μέρη την απόφασή της. Αν η ειδική ομάδα διαιτησίας αποφασίσει ότι το μέτρο που κοινοποιήθηκε σύμφωνα με την παράγραφο 1 συνάδει με τις οικείες καλυπτόμενες διατάξεις, η αναστολή των παραχωρήσεων ή άλλων υποχρεώσεων ή η εφαρμογή της αποζημίωσης ή της εναλλακτικής ρύθμισης περατώνεται το αργότερο εντός 15 ημερών από την ημερομηνία της απόφασης. Κατά περίπτωση, το επίπεδο αναστολής των παραχωρήσεων ή άλλων υποχρεώσεων ή της αποζημίωσης ή της εναλλακτικής ρύθμισης προσαρμόζεται σε συνάρτηση με την απόφαση της ειδικής ομάδας διαιτησίας.
 ΑΡΘΡΟ 21.24
 Αναστολή και περάτωση των διαδικασιών
 Κατόπιν κοινού αιτήματος των Μερών, η ειδική ομάδα διαιτησίας αναστέλλει ανά πάσα στιγμή τις διαδικασίες για περίοδο που συμφωνείται από τα Μέρη και η οποία δεν υπερβαίνει τους 12 συνεχόμενους μήνες. Σε περίπτωση τέτοιας αναστολής, οι σχετικές προθεσμίες παρατείνονται για το χρονικό διάστημα για το οποίο αναστέλλονται οι διαδικασίες της ειδικής ομάδας διαιτησίας. Η ειδική ομάδα διαιτησίας συνεχίζει τις διαδικασίες ανά πάσα στιγμή, κατόπιν κοινού αιτήματος των Μερών, ή στο τέλος της συμφωνηθείσας περιόδου αναστολής κατόπιν γραπτού αιτήματος ενός εκ των Μερών. Το αίτημα κοινοποιείται στον πρόεδρο της ειδικής ομάδας διαιτησίας, καθώς και στο άλλο Μέρος, κατά περίπτωση. Εάν οι διαδικασίες της ειδικής


text:
ομάδας διαιτησίας έχουν ανασταλεί για διάστημα μεγαλύτερο των 12 συνεχόμενων μηνών, η εξουσία για τη σύσταση ειδικής ομάδας διαιτησίας παύει να ισχύει και οι διαδικασίες της ειδικής ομάδας διαιτησίας περατώνονται. Τα Μέρη μπορούν να συμφωνήσουν ανά πάσα στιγμή να περατώσουν τις διαδικασίες της ειδικής ομάδας διαιτησίας. Τα Μέρη ενημερώνουν από κοινού τον πρόεδρο της ειδικής ομάδας διαιτησίας σχετικά με την εν λόγω συμφωνία.
 ΤΜΗΜΑ Δ
 Γενικές διατάξεις
 ΑΡΘΡΟ 21.25
 Διαχείριση της διαδικασίας επίλυσης διαφορών
 1. Κάθε Μέρος:
 α)
 ορίζει μια υπηρεσία αρμόδια για τη διαχείριση της διαδικασίας επίλυσης διαφορών δυνάμει του παρόντος κεφαλαίου·
 β)
 είναι υπεύθυνο για τη λειτουργία και το κόστος της ορισθείσας υπηρεσίας του· και
 γ)
 ενημερώνει εγγράφως το άλλο Μέρος σχετικά με την τοποθεσία και τα στοιχεία επικοινωνίας της υπηρεσίας το αργότερο τρεις μήνες μετά την ημερομηνία έναρξης ισχύος της παρούσας συμφωνίας.
 2. Κατά παρέκκλιση από την παράγραφο 1, τα Μέρη μπορούν να συμφωνήσουν από κοινού να αναθέσουν σε εξωτερικό φορέα την παροχή στήριξης για ορισμένα διοικητικά καθήκοντα όσον αφορά τη διαδικασία επίλυσης διαφορών βάσει του παρόντος κεφαλαίου.
 ΑΡΘΡΟ 21.26
 Αμοιβαίως αποδεκτή λύση
 1. Τα Μέρη μπορούν να καταλήξουν σε αμοιβαίως αποδεκτή λύση ανά πάσα στιγμή για κάθε διαφορά που αναφέρεται στο άρθρο 21.2.
 2. Εάν επιτευχθεί αμοιβαίως αποδεκτή λύση στο πλαίσιο των διαδικασιών της ειδικής ομάδας διαιτησίας ή της διαδικασίας διαμεσολάβησης, τα Μέρη κοινοποιούν την εν λόγω λύση στον πρόεδρο της ειδικής ομάδας διαιτησίας ή στον διαμεσολαβητή. Με την εν λόγω κοινοποίηση περατώνονται και οι διαδικασίες της ειδικής ομάδας διαιτησίας ή οι διαδικασίες διαμεσολάβησης.
 3. Κάθε Μέρος λαμβάνει τα μέτρα που είναι αναγκαία για την εφαρμογή της αμοιβαίως αποδεκτής λύσης εντός της συμφωνηθείσας χρονικής περιόδου.
 4. Το αργότερο έως τη λήξη της συμφωνηθείσας χρονικής περιόδου, το Μέρος που προβαίνει στην εφαρμογή ενημερώνει γραπτώς το άλλο Μέρος για τα μέτρα που έχει λάβει με σκοπό την εφαρμογή της αμοιβαίως αποδεκτής λύσης.
 ΑΡΘΡΟ 21.27
 Επιλογή δικαστηρίου
 1. Εάν προκύψει διαφορά σχετικά με συγκεκριμένο μέτρο το οποίο εικάζεται ότι είναι ασύμβατο προς υποχρέωση βάσει της παρούσας συμφωνίας, καθώς και προς ουσιαστικά ισοδύναμη υποχρέωση βάσει οποιασδήποτε άλλης διεθνούς συμφωνίας της οποίας αμφότερα τα Μέρη αποτελούν συμβαλλόμενα μέρη, συμπεριλαμβανομένης της συμφωνίας του ΠΟΕ, το καταγγέλλον Μέρος μπορεί να επιλέξει το δικαστήριο που θα επιλύσει τη διαφορά.
 2. Από τη στιγμή που ένα Μέρος έχει επιλέξει το δικαστήριο και κινήσει διαδικασίες επίλυσης διαφορών δυνάμει του παρόντος κεφαλαίου ή δυνάμει άλλων διεθνών συμφωνιών όσον αφορά το μέτρο που αναφέρεται στην παράγραφο 1, το εν λόγω Μέρος δεν κινεί διαδικασίες επίλυσης διαφορών σε άλλο δικαστήριο σε σχέση με το συγκεκριμένο μέτρο, εκτός αν το δικαστήριο που επιλεγεί την πρώτη φορά δεν καταλήξει σε πορίσματα σχετικά με τα επίμαχα ζητήματα για λόγους δικαιοδοσίας ή για διαδικαστικούς λόγους.
 3. Για τον σκοπό της παραγράφου 2:
 α)
 οι διαδικασίες επίλυσης διαφορών δυνάμει του παρόντος κεφαλαίου θεωρείται ότι κινούνται όταν ένα εκ των Μερών ζητεί τη σύσταση ειδικής ομάδας διαιτησίας σύμφωνα με το άρθρο 21.7 παράγραφος 1·
 β)
 οι διαδικασίες επίλυσης διαφορών δυνάμει της συμφωνίας του ΠΟΕ θεωρείται ότι κινούνται όταν ένα εκ των Μερών ζητεί τη σύσταση


text:
ειδικής ομάδας διαιτησίας σύμφωνα με το άρθρο 6 του DSU· και
 γ)
 οι διαδικασίες επίλυσης διαφορών βάσει οποιασδήποτε άλλης συμφωνίας θεωρείται ότι κινούνται όταν ένα εκ των Μερών ζητεί τη σύσταση ομάδας επίλυσης διαφορών σύμφωνα με τις οικείες διατάξεις της εν λόγω συμφωνίας.
 4. Καμία διάταξη της παρούσας συμφωνίας δεν εμποδίζει τη δυνατότητα ενός Μέρους να εφαρμόζει την αναστολή των παραχωρήσεων ή λοιπών υποχρεώσεων που εγκρίνεται από το ΟΕΔ. Ένα Μέρος δεν μπορεί να επικαλεστεί τη συμφωνία ΠΟΕ για να εμποδίσει το άλλο Μέρος να προβεί σε αναστολή παραχωρήσεων ή λοιπών υποχρεώσεων σύμφωνα με τις καλυπτόμενες διατάξεις.
 ΑΡΘΡΟ 21.28
 Προθεσμία
 1. Όλες οι προθεσμίες που προβλέπονται στο παρόν κεφάλαιο αρχίζουν να τρέχουν από την ημερομηνία που έπεται της πράξης ή του γεγονότος που αφορούν.
 2. Οποιαδήποτε προθεσμία αναφέρεται στο παρόν κεφάλαιο μπορεί να τροποποιηθεί για μια συγκεκριμένη διαφορά με συμφωνία των Μερών. Η ειδική ομάδα διαιτησίας μπορεί ανά πάσα στιγμή να προτείνει στα Μέρη την τροποποίηση οποιασδήποτε από τις προθεσμίες που αναφέρονται στο παρόν κεφάλαιο, αιτιολογώντας την πρότασή της. Κατόπιν αιτήματος ενός Μέρους, η ειδική ομάδα διαιτησίας αποφασίζει αν πρέπει να τροποποιήσει την προθεσμία που αναφέρεται στο άρθρο 21.18 παράγραφος 2 και παράγραφος 3 στοιχείο β), αιτιολογώντας την απόφασή της, μεταξύ άλλων, λόγω της περιπλοκότητας της συγκεκριμένης διαφοράς.
 ΑΡΘΡΟ 21.29
 Έξοδα
 Εκτός αν τα Μέρη συμφωνήσουν διαφορετικά, τα έξοδα της ειδικής ομάδας διαιτησίας, συμπεριλαμβανομένης της αμοιβής των διαιτητών, βαρύνουν τα Μέρη ισομερώς, σύμφωνα με τις διατάξεις του εσωτερικού κανονισμού.
 ΑΡΘΡΟ 21.30
 Εσωτερικός κανονισμός και κώδικας δεοντολογίας
 Οι εργασίες της ειδικής ομάδας διαιτησίας που προβλέπονται στο παρόν κεφάλαιο πραγματοποιούνται σύμφωνα με τον εσωτερικό κανονισμό της ειδικής ομάδας διαιτησίας και τον κώδικα δεοντολογίας των διαιτητών, που πρέπει να εγκριθούν από τη μεικτή επιτροπή κατά την πρώτη συνεδρίασή της κατ' εφαρμογή του άρθρου 22.1 παράγραφος 4 στοιχείο στ).
 ΚΕΦΑΛΑΙΟ 22
 ΘΕΣΜΙΚΕΣ ΔΙΑΤΑΞΕΙΣ
 ΑΡΘΡΟ 22.1
 Μεικτή Επιτροπή
 1. Τα Μέρη συγκροτούν μεικτή επιτροπή, απαρτιζόμενη από αντιπροσώπους αμφότερων των Μερών.
 2. Η μεικτή επιτροπή συνεδριάζει για πρώτη φορά εντός τριών μηνών από την έναρξη ισχύος της παρούσας συμφωνίας. Μετέπειτα, η μεικτή επιτροπή, εκτός εάν έχει συμφωνηθεί διαφορετικά από τους εκπροσώπους των Μερών, συνεδριάζει μία φορά το χρόνο ή, σε επείγουσες περιπτώσεις, κατόπιν αιτήματος ενός εκ των Μερών. Η μεικτή επιτροπή μπορεί να συνεδριάζει με αυτοπρόσωπη παρουσία των μελών ή με άλλα μέσα, όπως έχει συμφωνηθεί από τους αντιπροσώπους των Μερών.
 3. Οι συνεδριάσεις της μεικτής επιτροπής πραγματοποιούνται στην Ευρωπαϊκή Ένωση ή στην Ιαπωνία εκ περιτροπής, εκτός εάν έχει συμφωνηθεί διαφορετικά από τους αντιπροσώπους των Μερών. Η μεικτή επιτροπή προεδρεύεται από κοινού από το μέλος της Ευρωπαϊκής Επιτροπής και έναν αντιπρόσωπο της Ιαπωνίας σε υπουργικό επίπεδο που είναι υπεύθυνοι για τα ζητήματα που εμπίπτουν στο πλαίσιο της παρούσας συμφωνίας, ή από τους αντίστοιχους εκπροσώπους τους.
 4. Προκειμένου να διασφαλιστεί η ορθή και αποτελεσματική λειτουργία της παρούσας συμφωνίας, η μεικτή επιτροπή:
 α)
 επανεξετάζει και παρακολουθεί την εφαρμογή και τη λειτουργία της παρούσας συμφωνίας και, εφόσον απαιτείται, διατυπώνει κατάλληλες συστάσεις προς τα Μέρη·
 β)
 εποπτεύει και συντονίζει, κατά περίπτωση, τις εργασίες όλων των ειδικών επιτροπών, ομάδων εργασίας και


text:
άλλων οργάνων που συγκροτούνται δυνάμει της παρούσας συμφωνίας και τους συνιστά τη λήψη οποιουδήποτε αναγκαίου μέτρου·
 γ)
 με την επιφύλαξη των διατάξεων του κεφαλαίου 21, επιδιώκει την επίλυση προβλημάτων που ενδέχεται να προκύψουν από την παρούσα συμφωνία ή την επίλυση διαφορών που ενδέχεται να προκύψουν σχετικά με την ερμηνεία ή την εφαρμογή της παρούσας συμφωνίας·
 δ)
 εξετάζει κάθε άλλο ζήτημα σχετικό με την παρούσα συμφωνία, κατόπιν συμφωνίας των εκπροσώπων των Μερών·
 ε)
 κατά την πρώτη συνεδρίασή της, εγκρίνει τον εσωτερικό της κανονισμό· και
 στ)
 εγκρίνει, κατά την πρώτη συνεδρίασή της, τον εσωτερικό κανονισμό της ειδικής ομάδας διαιτησίας και τον κώδικα δεοντολογίας των διαιτητών, όπως αναφέρεται στο άρθρο 21.30, καθώς και τη διαδικασία διαμεσολάβησης, όπως προβλέπεται στο άρθρο 21.6 παράγραφος 2.
 5. Προκειμένου να διασφαλιστεί η ορθή και αποτελεσματική λειτουργία της παρούσας συμφωνίας, η μεικτή επιτροπή μπορεί:
 α)
 να συγκροτεί ή να διαλύει ειδικές επιτροπές, ομάδες εργασίας ή άλλα όργανα, πλην εκείνων που αναφέρονται στα άρθρα 22.3 και 22.4, και να καθορίζει τη σύνθεση, τη λειτουργία και τα καθήκοντά τους·
 β)
 να αναθέτει αρμοδιότητες σε ειδικές επιτροπές, ομάδες εργασίας ή άλλα όργανα·
 γ)
 να παρέχει στο κοινό πληροφορίες σχετικά με ζητήματα που εμπίπτουν στο πεδίο εφαρμογής της παρούσας συμφωνίας·
 δ)
 να συνιστά στα Μέρη τροποποιήσεις της παρούσας συμφωνίας ή να εκδίδει αποφάσεις για την τροποποίηση της παρούσας συμφωνίας, στις περιπτώσεις που προβλέπονται ρητά στο άρθρο 23.2 παράγραφος 4·
 ε)
 να εγκρίνει ερμηνείες των διατάξεων της παρούσας συμφωνίας, οι οποίες είναι δεσμευτικές για τα Μέρη και όλες τις ειδικές επιτροπές, τις ομάδες εργασίας και τα άλλα όργανα που θεσπίζονται βάσει της παρούσας συμφωνίας, συμπεριλαμβανομένων των ειδικών ομάδων διαιτησίας που συγκροτούνται σύμφωνα με το κεφάλαιο 21· και
 στ)
 να αναλαμβάνει οποιαδήποτε άλλη ενέργεια κατά την άσκηση των καθηκόντων της για την οποία συμφωνούν τα Μέρη.
 ΑΡΘΡΟ 22.2
 Αποφάσεις και συστάσεις της μεικτής επιτροπής
 1. Η μεικτή επιτροπή μπορεί να λαμβάνει αποφάσεις στις περιπτώσεις που προβλέπονται στην παρούσα συμφωνία. Οι αποφάσεις που λαμβάνονται είναι δεσμευτικές για τα Μέρη. Κάθε Μέρος λαμβάνει τα αναγκαία μέτρα για την εκτέλεσή τους.
 2. Η μεικτή επιτροπή μπορεί να διατυπώνει συστάσεις σχετικά με την εφαρμογή και τη λειτουργία της παρούσας συμφωνίας.
 3. Όλες οι αποφάσεις και οι συστάσεις της μεικτής επιτροπής λαμβάνονται με συναίνεση και μπορούν να ληφθούν είτε μέσω συνεδριάσεων με αυτοπρόσωπη παρουσία είτε εγγράφως.
 ΑΡΘΡΟ 22.3
 Ειδικές επιτροπές
 1. Συγκροτούνται οι ακόλουθες ειδικές επιτροπές υπό την αιγίδα της μεικτής επιτροπής:
 α)
 η επιτροπή εμπορευματικών συναλλαγών·
 β)
 η επιτροπή κανόνων καταγωγής και τελωνειακών θεμάτων·
 γ)
 η επιτροπή υγειονομικών και φυτοϋγειονομικών μέτρων·
 δ)
 η επιτροπή τεχνικών εμποδίων στο εμπόριο·
 ε)
 η επιτροπή εμπορικών συναλλαγών στον τομέα των υπηρεσιών, απελευθέρωσης των επενδύσεων και ηλεκτρονικού εμπορίου·
 στ)
 η επιτροπή δημοσίων συμβάσεων·
 ζ)
 η επιτροπή διανοητικής ιδιοκτησίας·
 η)
 η επιτροπή εμπορίου και αειφόρου ανάπτυξης·
 θ)
 η επιτροπή ρυθμιστικής συνεργασίας· και
 ι)
 η επιτροπή συνεργασίας στον τομέα της γεωργίας.
 2. Οι αρμοδιότητες και τα καθήκοντα των ειδικών επιτροπών που αναφέρονται στην παράγραφο 1 καθορίζονται, κατά περίπτωση, στα σχετικά κεφάλαια της παρούσας συμφωνίας και μπορούν να τροποποιηθούν με απόφαση της μεικτής επιτροπής, αλλά οι


text:
αρμοδιότητές τους εξακολουθούν να εμπίπτουν στο πεδίο εφαρμογής των κεφαλαίων για την υλοποίηση και τη λειτουργία των οποίων είναι υπεύθυνες.
 3. Εκτός εάν προβλέπεται διαφορετικά στην παρούσα συμφωνία, οι ειδικές επιτροπές:
 α)
 συνεδριάζουν μία φορά ετησίως, εκτός εάν έχει συμφωνηθεί άλλως από τους εκπροσώπους των Μερών στις ειδικές επιτροπές, ή κατόπιν αιτήματος ενός Μέρους ή της μεικτής επιτροπής·
 β)
 απαρτίζονται από εκπροσώπους των Μερών·
 γ)
 συμπροεδρεύονται, στο κατάλληλο επίπεδο, από τους αντιπροσώπους των Μερών·
 δ)
 συνεδριάζουν στην Ευρωπαϊκή Ένωση ή στην Ιαπωνία εκ περιτροπής, εκτός εάν έχει συμφωνηθεί διαφορετικά από τους αντιπροσώπους των Μερών στις ειδικές επιτροπές ή με οποιοδήποτε άλλο πρόσφορο μέσο επικοινωνίας·
 ε)
 συμφωνούν σχετικά με το χρονοδιάγραμμα των συνεδριάσεών τους και ορίζουν την ημερήσια διάταξή τους με συναίνεση· και
 στ)
 λαμβάνουν όλες τις αποφάσεις και διατυπώνουν συστάσεις με συναίνεση είτε με συνεδριάσεις με αυτοπρόσωπη παρουσία είτε εγγράφως.
 4. Οι ειδικές επιτροπές μπορούν να εγκρίνουν τους εσωτερικούς τους κανονισμούς. Αν δεν εγκρίνουν τον εσωτερικό τους κανονισμό, εφαρμόζεται ο εσωτερικός κανονισμός της μεικτής επιτροπής, τηρουμένων των αναλογιών.
 5. Οι ειδικές επιτροπές μπορούν να υποβάλλουν προτάσεις για αποφάσεις προς έγκριση από τη μεικτή επιτροπή ή να λαμβάνουν αποφάσεις σύμφωνα με τις σχετικές διατάξεις της παρούσας συμφωνίας.
 6. Κατόπιν αιτήματος ενός εκ των Μερών ή κατόπιν παραπομπής από τη σχετική ειδική επιτροπή, η μεικτή επιτροπή μπορεί να ασχοληθεί με ζητήματα που δεν έχουν επιλυθεί από τη σχετική ειδική επιτροπή.
 7. Κάθε ειδική επιτροπή ενημερώνει τη μεικτή επιτροπή σχετικά με τα χρονοδιαγράμματα και την ημερήσια διάταξη των συνεδριάσεών της αρκετό χρόνο πριν από κάθε συνεδρίαση και υποβάλλει έκθεση στη μεικτή επιτροπή σχετικά με τα αποτελέσματα και τα συμπεράσματα που προκύπτουν από κάθε συνεδρίασή της.
 8. Η ύπαρξη ειδικής επιτροπής δεν εμποδίζει ένα Μέρος από το να προσφεύγει απευθείας στη μεικτή επιτροπή για οποιοδήποτε ζήτημα.
 ΑΡΘΡΟ 22.4
 Ομάδες εργασίας
 1. Συγκροτούνται η ομάδα εργασίας οίνου και η ομάδα εργασίας για τα μηχανοκίνητα οχήματα και τα ανταλλακτικά υπό την αιγίδα της επιτροπής εμπορευματικών συναλλαγών. Οι αρμοδιότητες και τα καθήκοντα των εν λόγω ομάδων εργασίας ορίζονται στο άρθρο 2.35 και στο άρθρο 20 του παραρτήματος 2-Γ.
 2. Οι ακόλουθες ομάδες εργασίας μπορούν να συσταθούν σύμφωνα με τα σχετικά κεφάλαια:
 α)
 ομάδες εργασίας ad hoc υπό την αιγίδα της επιτροπής υγειονομικών και φυτοϋγειονομικών μέτρων·
 β)
 τεχνικές ομάδες εργασίας ad hoc υπό την αιγίδα της επιτροπής τεχνικών εμποδίων στο εμπόριο·
 γ)
 ομάδες εργασίας ad hoc υπό την αιγίδα της επιτροπής ρυθμιστικής συνεργασίας· και
 δ)
 τεχνική ομάδα εργασίας για την καλή μεταχείριση των ζώων υπό την αιγίδα της μεικτής επιτροπής.
 3. Εκτός εάν προβλέπεται διαφορετικά στην παρούσα συμφωνία, ή εκτός εάν συμφωνηθεί διαφορετικά από τους εκπροσώπους των Μερών στις ομάδες εργασίας, οι ομάδες εργασίας:
 α)
 συνεδριάζουν μία φορά ετησίως κατόπιν αιτήματος ενός Μέρους ή της μεικτής επιτροπής·
 β)
 συμπροεδρεύονται, στο κατάλληλο επίπεδο, από αντιπροσώπους των Μερών·
 γ)
 συνεδριάζουν εκ περιτροπής στην Ευρωπαϊκή Ένωση ή στην Ιαπωνία, ή με κάθε άλλο κατάλληλο μέσο επικοινωνίας, όπως συμφωνηθεί μεταξύ των αντιπροσώπων των Μερών στις ομάδες εργασίας·
 δ)
 συμφωνούν σχετικά με το χρονοδιάγραμμα των συνεδριάσεών τους και ορίζουν την ημερήσια διάταξή τους


text:
με συναίνεση· και
 ε)
 λαμβάνουν όλες τις αποφάσεις και διατυπώνουν συστάσεις με συναίνεση είτε με συνεδριάσεις με αυτοπρόσωπη παρουσία είτε εγγράφως.
 4. Οι ομάδες εργασίας μπορούν να εγκρίνουν τους δικούς τους εσωτερικούς τους κανονισμούς. Αν δεν εγκρίνουν τον εσωτερικό τους κανονισμό, εφαρμόζεται ο εσωτερικός κανονισμός της μεικτής επιτροπής, τηρουμένων των αναλογιών.
 5. Οι ομάδες εργασίας ενημερώνουν τις αρμόδιες ειδικές επιτροπές ή τη μεικτή επιτροπή, κατά περίπτωση, σχετικά με το χρονοδιάγραμμα και την ημερήσια διάταξή τους αρκετό χρόνο πριν από τις συνεδριάσεις τους. Υποβάλλουν αναφορά σχετικά με τις δραστηριότητές τους σε κάθε συνεδρίαση των αρμόδιων ειδικών επιτροπών ή της μεικτής επιτροπής, κατά περίπτωση.
 6. Η ύπαρξη μιας ομάδας εργασίας δεν εμποδίζει ένα Μέρος από το να προσφεύγει απευθείας στη μεικτή επιτροπή ή τις οικείες ειδικές επιτροπές για οποιοδήποτε ζήτημα.
 ΑΡΘΡΟ 22.5
 Εργασίες των ειδικών επιτροπών, ομάδων εργασίας και άλλων οργάνων
 Κατά την εκτέλεση των καθηκόντων τους, οι ειδικές επιτροπές, οι ομάδες εργασίας και τα άλλα όργανα που συγκροτούνται δυνάμει της παρούσας συμφωνίας αποφεύγουν την αλληλεπικάλυψη των εργασιών τους.
 ΑΡΘΡΟ 22.6
 Σημεία επαφής
 1. Κάθε Μέρος, κατά την έναρξη ισχύος της παρούσας συμφωνίας, ορίζει ένα σημείο επαφής για την εφαρμογή της παρούσας συμφωνίας και κοινοποιεί στο άλλο Μέρος τα στοιχεία επικοινωνίας, συμπεριλαμβανομένης της παροχής πληροφοριών σχετικά με τους αρμόδιους υπαλλήλους. Τα Μέρη αλληλοενημερώνονται αμέσως για κάθε μεταβολή των εν λόγω στοιχείων επικοινωνίας.
 2. Τα σημεία επαφής:
 α)
 παραδίδουν και λαμβάνουν, εκτός εάν προβλέπεται διαφορετικά στην παρούσα συμφωνία, όλες τις κοινοποιήσεις και τις πληροφορίες που πρέπει να παρέχονται μεταξύ των Μερών δυνάμει της παρούσας συμφωνίας·
 β)
 διευκολύνουν οποιαδήποτε άλλη επικοινωνία μεταξύ των Μερών για οποιοδήποτε ζήτημα σχετικό με την παρούσα συμφωνία· και
 γ)
 συντονίζουν τις προετοιμασίες για τις συνεδριάσεις της μεικτής επιτροπής.
 ΚΕΦΑΛΑΙΟ 23
 ΤΕΛΙΚΕΣ ΔΙΑΤΑΞΕΙΣ
 ΑΡΘΡΟ 23.1
 Γενική επανεξέταση
 Με την επιφύλαξη των διατάξεων που αφορούν την επανεξέταση σε άλλα κεφάλαια, τα Μέρη πραγματοποιούν μια γενική επανεξέταση της εφαρμογής και της λειτουργίας της παρούσας συμφωνίας το 10ο έτος μετά την ημερομηνία έναρξης ισχύος της παρούσας συμφωνίας ή σε χρόνο που αποφασίζεται από τα Μέρη.
 ΑΡΘΡΟ 23.2
 Τροποποιήσεις
 1. Η παρούσα συμφωνία μπορεί να τροποποιηθεί με συμφωνία των Μερών.
 2. Οι εν λόγω τροποποιήσεις αρχίζουν να ισχύουν την πρώτη ημέρα του δεύτερου μήνα, ή σε κάθε μεταγενέστερη ημερομηνία που μπορεί να συμφωνηθεί μεταξύ των Μερών, από την ημερομηνία κατά την οποία τα Μέρη κοινοποιούν αμοιβαία ότι έχουν ολοκληρωθεί οι αντίστοιχες εφαρμοστέες νομικές απαιτήσεις και διαδικασίες για την έναρξη ισχύος των εν λόγω τροποποιήσεων. Τα Μέρη προβαίνουν στη σχετική κοινοποίηση μέσω ανταλλαγής διπλωματικών διακοινώσεων μεταξύ της Ευρωπαϊκής Ένωσης και της κυβέρνησης της Ιαπωνίας.
 3. Σύμφωνα με τις αντίστοιχες εθνικές νομικές διαδικασίες των Μερών, η μεικτή επιτροπή μπορεί να εγκρίνει αποφάσεις για την τροποποίηση της παρούσας συμφωνίας στις περιπτώσεις που αναφέρονται στην παράγραφο 4. Με την επιφύλαξη της παραγράφου 2, αυτές οι τροποποιήσεις επιβεβαιώνονται και τίθενται σε ισχύ με την ανταλλαγή διπλωματικών διακοινώσεων μεταξύ της Ευρωπαϊκής Ένωσης και της κυβέρνησης της Ιαπωνίας, εκτός τα Μέρη αν συμφωνήσουν διαφορετικά.
 4. Η παράγραφος 3 εφαρμόζεται:
 α)
 στο παράρτημα 2-Α, υπό τον όρο ότι οι τροποποιήσεις έγιναν σύμφωνα